title: Padomes Lēmums 2010/788/KĀDP ( 2010. gada 20. decembris ) par ierobežojošiem pasākumiem pret Kongo Demokrātisko Republiku un par Kopējās nostājas 2008/369/KĀDP atcelšanu

text:
               21.12.2010

               LV

               Eiropas Savienības Oficiālais Vēstnesis

               L 336/30

         PADOMES LĒMUMS 2010/788/KĀDP
   (2010. gada 20. decembris)
   par ierobežojošiem pasākumiem pret Kongo Demokrātisko Republiku un par Kopējās nostājas 2008/369/KĀDP atcelšanu
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 29. pantu,
   tā kā:

               (1)

               Padome 2008. gada 14. maijā pieņēma Kopējo nostāju 2008/369/KĀDP par ierobežojošiem pasākumiem pret Kongo Demokrātisko Republiku (1), kas sekoja Apvienoto Nāciju Organizācijas (ANO) Drošības padomes 2008. gada 31. martā pieņemtajai Rezolūcijai 1807 (2008).

               (2)

               2010. gada 1. decembrī Sankciju komiteja, kas izveidota atbilstīgi ANO Drošības padomes Rezolūcijai 1533 (2004), grozīja to personu un vienību sarakstu, kurām piemēro ierobežojošus pasākumus.

               (3)

               Procedūrā šā lēmuma pielikuma grozīšanai būtu jānosaka, ka sarakstā iekļautās personas jāinformē par to, kāpēc viņas sarakstā iekļautas, lai dotu tām iespēju iesniegt piezīmes. Ja tiek iesniegti apsvērumi vai ja tiek iesniegti jauni būtiski pierādījumi, Padomei, ņemot vērā šos apsvērumus, būtu jāpārskata lēmums un attiecīgi jāinformē par to attiecīgā persona vai vienība.

               (4)

               Šajā lēmumā ir ievērotas pamattiesības un pamatprincipi, kas atzīti Eiropas Savienības Pamattiesību hartā, un īpaši tiesības uz efektīvu aizsardzību un taisnīgu tiesu, īpašuma tiesībām un tiesībām uz personas datu aizsardzību. Šis lēmums būtu jāpiemēro saskaņā ar šīm tiesībām un principiem.

               (5)

               Šajā lēmumā tāpat pilnībā ievēroti dalībvalstu pienākumi saskaņā ar ANO Statūtiem un Drošības padomes rezolūciju juridiski saistošā būtība.

               (6)

               Kopējā nostāja 2008/369/KĀDP tādēļ būtu jāatceļ un jāaizstāj ar šo lēmumu.

               (7)

               Savienības īstenošanas pasākumi ir izklāstīti Padomes Regulā (EK) Nr. 889/2005 (2005. gada 13. jūnijs), ar ko paredz konkrētus ierobežojošus pasākumus attiecībā uz Kongo Demokrātisko Republiku (2) un Padomes Regulā (EK) Nr. 1183/2005 (2005. gada 18. jūlijs), ar ko nosaka dažus īpašus ierobežojošus pasākumus, kas vērsti pret personām, kuras pārkāpj ieroču embargo attiecībā uz Kongo Demokrātisko Republiku (3),

         IR PIEŅĒMUSI ŠO LĒMUMU.
   1. pants
   1.   Bruņojuma un ar to saistīto visu veidu materiālu, tostarp ieroču un munīcijas, militāro transportlīdzekļu un ekipējuma, paramilitārā ekipējuma un visa iepriekšminētā rezerves daļu, tieša vai netieša piegāde, pārdošana vai nodošana visām nevalstiskajām vienībām un personām, kas darbojas Kongo Demokrātiskās Republikas (KDR) teritorijā, ko īsteno dalībvalstu valstspiederīgie vai ko veic no dalībvalstu teritorijas, vai kam izmanto kuģus, kuri kuģo ar to karogu, vai to gaisa kuģus, ir aizliegta neatkarīgi no tā, vai to izcelsme ir vai nav dalībvalstu teritorijā.
   2.   Aizliegts arī:

               a)

               tieši vai netieši visām nevalstiskajām vienībām un personām, kas darbojas KDR teritorijā, piešķirt, pārdot, piegādāt vai sniegt tehnisku palīdzību, starpniecības pakalpojumus un citus pakalpojumus, kas saistīti ar militārām darbībām un bruņojuma un ar to saistīto visa veida materiālu, tostarp ieroču un munīcijas, militāro transportlīdzekļu un ekipējuma, paramilitārā ekipējuma un visa iepriekšminētā rezerves daļu, piegādi, ražošanu, uzturēšanu vai izmantošanu;

               b)

               tieši vai netieši visām nevalstiskajām vienībām un personām, kas darbojas KDR teritorijā, piešķirt finansējumu vai finanšu palīdzību militārām darbībām, tostarp jo īpaši piešķīrumus, aizdevumus un eksporta kredītu apdrošināšanu, jebkādai tiešai vai netiešai bruņojuma un ar to saistīto materiālu pārdošanai, piegādei, nodošanai vai eksportam vai ar tiem saistītās tehniskās palīdzības, starpnieku pakalpojumu un citu pakalpojumu piešķiršanai, pārdošanai, piegādei vai nodošanai.

         2. pants
   1.   Šā lēmuma 1. pantu nepiemēro:

               a)

               bruņojuma un ar to saistītu materiālu piegādei, pārdošanai vai nodošanai vai tehniskās palīdzības, finansējuma, starpnieka pakalpojumu un citu ar bruņojumu un ar to saistītiem materiāliem saistītu pakalpojumu sniegšanai, ja to veic vienīgi, lai sniegtu atbalstu Apvienoto Nāciju Organizācijas misijai KDR (“MONUC”) vai lai minētā misija to izmantotu;

               b)

               tāda aizsargapģērba, tostarp artilērijas jaku un militāro ķiveru, piegādei, pārdošanai vai nodošanai, kuru uz KDR uz laiku un tikai personiskai lietošanai eksportē Apvienoto Nāciju Organizācijas personāls, plašsaziņas līdzekļu pārstāvji un humanitārie un celtniecības darbinieki un saistītie darbinieki;

               c)

               vienīgi humānām vai aizsardzības vajadzībām paredzēta militārā ekipējuma, kas nav nāvējošs, piegādei, pārdošanai vai nodošanai, vai arī ar šādu ekipējumu, kas nav nāvējošs, saistītas tehniskas palīdzības un apmācības sniegšanai.

         2.   Šā panta 1. punktā minētajai bruņojuma un ar to saistīto materiālu piegādei, pārdošanai vai nodošanai vai pakalpojumu vai tehniskās palīdzības, un apmācības sniegšanai ir vajadzīga iepriekšēja atļauja, ko izsniedz dalībvalstu kompetentās iestādes.
   3.   Dalībvalstis laikus paziņo Sankciju komitejai, kas izveidota saskaņā ar ANO DPR 1533 (2004) (“Sankciju komiteja”), par katru 1. punkta a) un b) apakšpunktā neminētu bruņojuma un ar to saistīto materiālu sūtījumu uz KDR vai gadījumu, kad sniedz tehnisku palīdzību, finansējumu, starpnieka pakalpojumus un citus ar militārām darbībām saistītus pakalpojumus Kongo Demokrātiskajā Republikā. Šādā paziņojumā ietver visu attiecīgo informāciju, tostarp vajadzības gadījumā – galalietotāju, ierosināto piegādes datumu un sūtījuma maršrutu.
   4.   Dalībvalstis izskata katru saskaņā ar 1. punktu veikto piegādi atsevišķi, pilnībā ņemot vērā kritērijus, kas noteikti Padomes Kopējā nostājā 2008/944/KĀDP (2008. gada 8. decembris), ar ko izveido kopīgus noteikumus, kas reglamentē militāru tehnoloģiju un ekipējuma eksporta kontroli (4). Dalībvalstis pieprasa atbilstīgus drošības pasākumus, lai novērstu tādu atļauju ļaunprātīgu izmantošanu, ko izsniedz saskaņā ar 2. punktu, un vajadzības gadījumā izstrādā noteikumus par piegādātā bruņojuma vai ar to saistīto materiālu nosūtīšanu atpakaļ.
   3. pants
   Ierobežojošos pasākumus, kas paredzēti 4. panta 1. punktā un 5. panta 1. un 2. punktā, piemēro šādām personām un vajadzības gadījumā vienībām, ko norādījusi Sankciju komiteja:

               —

               personām vai vienībām, kas rīkojas, pārkāpjot ieroču embargo un citus saistītus pasākumus, kuri minēti 1. pantā;

               —

               KDR darbojošos ārzemju bruņoto grupu politiskiem un militāriem vadītājiem, kas kavē atbruņošanos un šīm grupām piederošo kaujinieku brīvprātīgu repatriāciju vai pārcelšanos;

               —

               Kongo kaujinieku grupu, kuras saņem atbalstu no ārvalstīm, politiskiem un militāriem vadītājiem, kas kavē savu kaujinieku dalību atbruņošanās, demobilizācijas un reintegrācijas procesā;

               —

               politiskiem un militāriem vadītājiem, kas darbojas KDR un kas bruņotos konfliktos iesaista vai izmanto bērnus, pārkāpjot attiecīgos starptautiskos tiesību aktus;

               —

               personām, kas darbojas KDR un kas nopietni pārkāpj starptautiskus tiesību aktus attiecībā uz bērniem un sievietēm bruņotu konfliktu situācijās, tostarp nogalina un sakropļo, veic seksuālu vardarbību, nolaupa un piespiedu kārtā pārvieto;

               —

               personām, kas traucē piekļuvi humānai palīdzībai vai tās sniegšanu KDR austrumu daļā;

               —

               personām vai vienībām, kas ar dabas resursu nelikumīgu tirdzniecību atbalsta nelegālas bruņotas grupas KDR austrumu daļā.

         Attiecīgās personas un vienības ir uzskaitītas pielikumā.
   4. pants
   1.   Dalībvalstis veic visus vajadzīgos pasākumus, lai novērstu, ka to teritorijās iebrauc vai to teritorijas šķērso personas, kas minētas 3. pantā.
   2.   Šā panta 1. punkts neliek dalībvalstij aizliegt saviem valstspiederīgajiem ieceļot tās teritorijā.
   3.   Šā panta 1. punktu nepiemēro, ja Sankciju komiteja:

               a)

               iepriekš izskatot katru gadījumu atsevišķi, nosaka, ka šādu ieceļošanu vai tranzītu veic humanitāru vajadzību dēļ, tostarp reliģisku pienākumu dēļ;

               b)

               nolemj, ka ar izņēmumu sekmētu attiecīgās Drošības padomes rezolūcijas mērķus, proti, mieru un nacionālo izlīgumu KDR, kā arī stabilitāti reģionā;

               c)

               iepriekš izskatot katru gadījumu atsevišķi, atļauj atsevišķu personu tranzītu, ja tās atgriežas savas valstspiederības valsts teritorijā vai ja tās piedalās centienos saukt pie atbildības vainīgos par smagiem cilvēktiesību vai starptautisko humanitāro tiesību pārkāpumiem.

         4.   Gadījumos, ja saskaņā ar 3. punktu dalībvalsts ļauj savā teritorijā ieceļot vai to tranzītā šķērsot Sankciju komitejas norādītajām personām, atļauja attiecas tikai uz to mērķi, kam atļauja piešķirta, un to var izmantot tikai tās personas, uz kurām tā attiecas.
   5. pants
   1.   Iesaldē visus līdzekļus, citus finanšu aktīvus un saimnieciskus resursus, kas tieši vai netieši pieder 3. pantā minētajām personām vai vienībām, vai ko tās tieši vai netieši kontrolē, vai kas pieder vienībām, kuras ir tieši vai netieši pakļautas šādām personām vai jebkurai personai vai vienībai, kura rīkojas šādu personu vārdā vai vadībā, kā norādīts pielikumā.
   2.   Nekādus līdzekļus, citus finanšu aktīvus vai saimnieciskus resursus nedara tieši vai netieši pieejamus 1. punktā minētajām personām un vienībām vai to interesēs.
   3.   Dalībvalstis var pieļaut izņēmumus saistībā ar 1. un 2. punktā minētajiem pasākumiem attiecībā uz līdzekļiem, citiem finanšu aktīviem un saimnieciskajiem resursiem, ja:

               a)

               tie nepieciešami, lai segtu pamatizdevumus, tostarp maksājumus par pārtikas produktiem, īri vai hipotēku, zālēm un ārstniecisko palīdzību, nodokļu, apdrošināšanas prēmiju un komunālo pakalpojumu maksājumus;

               b)

               tie paredzēti vienīgi saprātīgai samaksai par kvalificētu darbu un atlīdzībai par izdevumiem, kas saistīti ar juridiskiem pakalpojumiem;

               c)

               tie paredzēti vienīgi nodevu maksājumiem vai pakalpojumu maksājumiem par iesaldēto līdzekļu vai citu finanšu aktīvu un saimniecisko resursu pastāvīgu turēšanu un saglabāšanu atbilstīgi attiecīgās valsts tiesību aktiem;

               d)

               tie ir vajadzīgi ārkārtas izdevumiem pēc tam, kad attiecīgā dalībvalsts ir nosūtījusi paziņojumu Sankciju komitejai un Sankciju komiteja to ir apstiprinājusi;

               e)

               uz tiem attiecas tiesas, administratīvs vai šķīrējtiesas noteikts apgrūtinājums vai spriedums; tādā gadījumā šos līdzekļus, citus finanšu aktīvus un saimnieciskos resursus var izmantot, lai apmierinātu šādu apgrūtinājumu vai spriedumu, ja vien apgrūtinājums vai spriedums stājies spēkā, pirms Sankciju komiteja noteikusi attiecīgo personu vai vienību, ja tas nav par labu 3. pantā minētai personai vai vienībai un ja attiecīgā dalībvalsts par to ir paziņojusi Sankciju komitejai.

         4.   Šā panta 3. punkta a), b) un c) apakšpunktā minētos izņēmumus pieļauj pēc tam, kad attiecīgā dalībvalsts nosūtījusi Sankciju komitejai paziņojumu par nodomu vajadzības gadījumā atļaut pieeju šādiem līdzekļiem, citiem finanšu aktīviem un saimnieciskajiem resursiem, ja Sankciju komiteja četru darbdienu laikā pēc šāda paziņojuma nav pieņēmusi pretēju lēmumu.
   5.   Šā panta 2. punktu nepiemēro šādām darbībām ar iesaldētajiem kontiem:

               a)

               procentu ienākumiem vai citiem ieņēmumiem no šiem kontiem; vai

               b)

               maksājumiem, kas nokārtojami saskaņā ar līgumiem, nolīgumiem vai saistībām, ko noslēdza vai kas radās pirms dienas, kad uz minētajiem kontiem attiecināja ierobežojošus pasākumus,

         ar noteikumu, ka visiem šādiem procentiem, citiem ieņēmumiem un maksājumiem turpina piemērot 1. punktu.
   6. pants
   Padome īsteno grozījumus pielikumā iekļautajā sarakstā, pamatojoties uz Drošības padomes vai Sankciju komitejas noteikto.
   7. pants
   1.   Ja Apvienoto Nāciju Organizācijas Drošības padome vai Sankciju komiteja sarakstā iekļauj personu vai vienību, Padome šādu personu vai vienību iekļauj pielikumā. Padome savu lēmumu, tostarp pamatojumu iekļaušanai sarakstā, paziņo attiecīgajai personai vai vienībai tieši, ja adrese ir zināma, vai publicējot paziņojumu, dodot šādai personai vai vienībai iespēju paust savus apsvērumus.
   2.   Ja ir iesniegti apsvērumi vai ja ir iesniegti jauni, būtiski pierādījumi, Padome pārskata savu lēmumu un attiecīgi informē attiecīgo personu vai vienību.
   8. pants
   1.   Pielikumā ir ietverts Apvienoto Nāciju Organizācijas Drošības padomes vai Sankciju komitejas sniegtais pamatojums personu un vienību iekļaušanai sarakstā.
   2.   Pielikumā arī iekļauj, ja iespējams, Apvienoto Nāciju Organizācijas Drošības padomes vai Sankciju komitejas sniegto informāciju, kas nepieciešama, lai identificētu attiecīgās personas vai vienības. Attiecībā uz personām šāda informācija var ietvert vārdus, tostarp pieņemtos vārdus, dzimšanas datumu un vietu, tautību, pases un personas apliecības numuru, dzimumu, adresi, ja tā zināma, kā arī darbības jomu vai profesiju. Attiecībā uz vienībām šāda informācija var ietvert reģistrācijas vietu un datumu, reģistrācijas numuru un uzņēmējdarbības vietu. Pielikumā ietver arī datumu, kad Apvienoto Nāciju Organizācijas Drošības padome vai Sankciju komiteja veikusi iekļaušanu.
   9. pants
   Šo lēmumu vajadzības gadījumā pārskata, groza vai atceļ, kā to nosaka Apvienoto Nāciju Organizācijas Drošības padome.
   10. pants
   Ar šo atceļ Kopējo nostāju 2008/369/KĀDP.
   11. pants
   Šis lēmums stājas spēkā tā pieņemšanas dienā.

      Briselē, 2010. gada 20. decembrī

            Padomes vārdā –

            priekšsēdētāja

         J. SCHAUVLIEGE

      (1)  OV L 127, 15.5.2008., 84. lpp.

      (2)  OV L 152, 15.6.2005., 1. lpp.

      (3)  OV L 193, 23.7.2005., 1. lpp.

      (4)  OV L 335, 13.12.2008., 99. lpp.

      PIELIKUMS

                  a)

                  To personu saraksts, kas minētas 3., 4. un 5. pantā

                              Vārds

                              Citā vārdā

                              Dzimšanas datums/ dzimšanas vieta

                              Identifikācijas informācija

                              Pamatojums

                              Norādījuma datums

                                 Frank Kakolele BWAMBALE

                                 Frank Kakorere

                                 Frank Kakorere Bwambale

                              2008. gada janvārī atstāja CNDP (Congrès National pour la Défense du Peuple). Kopš 2008. gada decembra dzīvo Kinšasā.

                              Bijušais Kongo Demokrātijas apvienības – atbrīvošanas kustības (RCD-ML) līderis ar politisku ietekmi, komandē un kontrolē RCD-ML spēku darbību, vienu no Rezolūcijas 1493 (2003) 20. punktā minētajām bruņotajām kaujinieku grupām, kas iesaistītas ieroču kontrabandā, pārkāpjot ieroču embargo.

                              1.11.2005.

                                 Gaston IYAMUREMYE

                                 Rumuli

                                 Byiringiro Victor Rumuli

                                 Victor Rumuri

                                 Michel Byiringiro

                              1948

                                 Musanze rajons, (Ziemeļu province) Ruanda

                                 Ruhengeri, Ruanda

                              Ruandas Atbrīvošanas spēku (FDLR) otrais vadītāja vietnieks
                              Brigādes ģenerālis
                              Kopš 2010. gada novembra dzīvo vai nu Kibua, Kivu ziemeļos, KDR vai Aru, Austrumu provincē, KDR.

                              Saskaņā ar vairākiem avotiem, tostarp ANO DP KDR Sankciju komitejas ekspertu grupu, Gaston Iyamuremye ir Ruandas Atbrīvošanas spēku (FDLR) otrais vadītāja vietnieks un ir uzskatāms par būtisku FDLR militārās un politiskās vadības dalībnieku. Līdz 2009. gada decembrim Gaston Iyamuremye arī cīnījās par (FDLR vadītāja) amatu Kibua, KDC.

                              1.12.2010.

                                 Jérôme KAKWAVU BUKANDE

                                 Jérôme Kakwavu

                              kongojietis
                              Pazīstams kā: “Komandants Jérôme”.
                              Kopš 2010. gada jūnija ir arestēts un atrodas apcietinājumā Kinšasas centrālcietumā. Pret viņu un diviem citiem no pieciem FARDC vecākajiem virsniekiem ir uzsākta tiesvedība.

                              Bijušais Kongojiešu tautas armijas spēku (UCD/FAPC) vadītājs. FAPC nelegālo robežpunktu kontrole starp Ugandu un Kongo Demokrātisko Republiku – galvenais ieroču plūsmas tranzīta ceļš. Kā FAPC vadītājam viņam ir politiska ietekme, un viņš komandē un kontrolē FAPC spēku darbību, kuri iesaistīti ieroču kontrabandā un tātad – ieroču embargo pārkāpšanā. 2004. gada decembrī viņam piešķirta Kongo Demokrātiskās Republikas bruņoto spēku (FARDC) ģenerāļa pakāpe.
                              Saskaņā ar ĢSĪP biroju saistībā ar bērniem un bruņotiem konfliktiem viņš ir atbildīgs par bērnu vervēšanu un izmantošanu Ituri 2002. gadā.
                              Viņš ir viens no pieciem FARDC vecākajiem virsniekiem, kas apsūdzēts smagos noziegumos saistībā ar seksuālu vardarbību un uz kā lietu Drošības padome vērsa valdības uzmanību 2009. gada vizītē.

                              1.11.2005.

                                 Germain KATANGA

                              Kongojietis
                              Mājas arestā Kinšasā kopš 2005. gada marta par Kongo Patriotiskās pretošanās frontes (FRPI) līdzdalību cilvēktiesību pārkāpumos.
                              KDR valdība 2007. gada 18. oktobrī viņu nodeva Starptautiskajai krimināltiesai.

                              Kongo Patriotiskās pretošanās frontes (FRPI) vadītājs. 2004. gada decembrī iecelts par Kongo Demokrātiskās Republikas bruņoto spēku (FARDC) ģenerāli. Iesaistīts ieroču transportēšanā, pārkāpjot ieroču embargo.
                              Saskaņā ar ĢSĪP biroju saistībā ar bērniem un bruņotiem konfliktiem viņš ir atbildīgs par bērnu vervēšanu un izmantošanu Ituri no 2002. līdz 2003. gadam.

                              1.11.2005.

                                 Thomas LUBANGA

                                 Ituri

                              kongojietis
                              Arestēts 2005. gada martā Kinšasā par Kongojiešu patriotu savienības – Luanga (UPC/L) līdzdalību cilvēktiesību pārkāpumos.
                              Kongo iestādes 2006. gada 17. martā viņu nodeva Starptautiskajai krimināltiesai.
                              No 2008. gada decembra tiesā par kara noziegumiem.

                                 UPC/L vadītājs, kas ir viena no Rezolūcijas 1493 (2003) 20. punktā minētajām bruņotajām grupām un bandām, kas iesaistītas ieroču kontrabandā, pārkāpjot ieroču embargo.
                              Saskaņā ar ĢSĪP biroju saistībā ar bērniem un bruņotiem konfliktiem viņš ir atbildīgs par bērnu vervēšanu un izmantošanu Ituri no 2002. līdz 2003. gadam.

                              1.11.2005.

                                 Khawa Panga MANDRO

                                 Kawa Panga

                                 Kawa Panga Mandro

                                 Kawa Mandro

                                 Yves Andoul Karim

                                 Mandro Panga Kahwa

                                 Yves Khawa Panga Mandro

                              1973. gada 20. augusts, Bunija

                              kongojietis
                              Pazīstams kā:
                              “Virsaitis Kahwa”,
                              “Kawa”
                              Kongo iestādes 2005. gada oktobrī viņu apcietināja, Kisangani Apelācijas tiesa attaisnoja, pēc tam viņu nodeva Kinšasas tiesu iestādēm saistībā ar jaunām apsūdzībām par noziegumiem pret cilvēci, kara noziegumiem, slepkavību, uzbrukumu vainu pastiprinošos apstākļos un piekaušanu.

                              Bijušais vadītājs Kongo vienotības un integritātes saglabāšanas grupai (PUSIC), viena no Rezolūcijas 1493 (2003) 20. punktā minētajām bruņotajām grupām un bandām, kas iesaistīta ieroču kontrabandā, pārkāpjot ieroču embargo. Kopš 2005. gada aprīļa apcietinājumā Bunijā par Ituri miera procesa sabotāžu.
                              Saskaņā ar ĢSĪP biroju saistībā ar bērniem un bruņotiem konfliktiem viņš ir atbildīgs par bērnu vervēšanu un izmantošanu Ituri no 2001. līdz 2002. gadam.

                              1.11.2005.

                                 Callixte MBARUSHIMANA

                              1963. gada 24. jūlijs, Ndusu/Ruhengeri Ziemeļu province Ruanda

                              ruandietis
                              Pašreizējā atrašanās vieta: Parīze vai Thaïs, Francija.

                              Ruandas Atbrīvošanas spēku (FDLR) izpildsekretārs un FDLR militārās virspavēlniecības vadītāja vietnieks.
                              Kongo Demokrātiskajā Republikā darbojošās ārzemju bruņotās grupas politiskais un militārais vadītājs, kas kavē atbruņošanos un kaujinieku brīvprātīgu repatriāciju vai pārcelšanos; saskaņā ar Drošības Padomes Rezolūciju 1857 (2008) DP 4(b).

                              3.3.2009.

                                 Iruta Douglas MPAMO

                                 Mpano

                                 Douglas Iruta Mpamo

                              1965. gada 28. decembris, Bashali, Masisi

                              1965. gada 29. decembris, Goma, KDR (agrāk Zaira)

                              kongojietis
                              Darbojas Gomā un Gisenyi, Ruandā.
                              Bieži ceļo, šķērsojot starptautisko Ruandas un Kongo robežu.
                              Adrese: Bld Kanyamuhanga 52, Goma

                                 Compagnie Aérienne des Grands Lacs (Lielo ezeru gaisa spēku vienības) un Great Lakes Business Company (Lielo ezeru uzņēmējsabiedrības) vadītājs, kuru lidmašīnas izmantoja, lai sniegtu atbalstu Rezolūcijas 1493 (2003) 20. punktā minētajām bruņotajām kaujinieku grupām. Atbildīgs arī par informācijas slēpšanu attiecībā uz lidojumiem un kravām, acīmredzami ar mērķi ļaut pārkāpt ieroču embargo.

                              1.11.2005.

                                 Sylvestre MUDACUMURA

                              ruandietis
                              Pazīstams kā: “Radja”, “Mupenzi Bernard”, “Ģenerālmajors Mupenzi”, “Ģenerālis Mudacumura”
                              No 2009. gada decembra turpina darboties kā FDLR-FOCA militārais komandieris.
                              Darbojas Kibua, Masisi teritorija, KDR.

                              Ruandas Atbrīvošanas spēku (FDLR) personāla komandieris ar politisku ietekmi, komandē un kontrolē FDLR spēku darbību, kas ir viena no Rezolūcijas 1493 (2003) 20. punktā minētajām bruņotajām kaujinieku grupām, iesaistīta ieroču kontrabandā, pārkāpjot ieroču embargo.

                                 Mudacumura (vai viņa darbinieki) telefoniski sazinājās ar FDLR vadītāju Murwanashyaka Vācijā, tostarp laikā, kad notika Busurungi masu slepkavība 2009. gada maijā, un ar militāro komandieri majoru Guillaume 2009. gadā Umoja un Wetu Kimia II operāciju laikā.
                              Saskaņā ar ĢSĪP biroju saistībā ar bērniem un bruņotiem konfliktiem viņš ir atbildīgs par 27 gadījumiem, kad viņa spēki no 2002. līdz 2007. gadam vervēja un izmantoja bērnus Kivu ziemeļos.

                              1.11.2005.

                                 Leodomir MUGARAGU

                                 Manzi Leon

                                 Leo Manzi

                              1954. gads
                              1953. gads
                              Kigali, Ruanda

                                 Rushashi (Ziemeļu province) Ruanda

                              Adrese: Katoyi, Kivu ziemeļi, KDR

                                 FDLR/FOCA štāba priekšnieks
                              Brigādes ģenerālis.

                              Saskaņā ar atvērtā koda un oficiālajiem ziņojumiem Leodomir Mugaragu ir Forces Combattantes Abucunguzi (FOCA)/Ruandas atbrīvošanas bruņoto spēku (FDLR bruņotais atzars) štāba priekšnieks.
                              Saskaņā ar oficiāliem ziņojumiem Mugaragu ir FDLR KDR austrumos veikto militāro operāciju vecākais plānotājs.

                              1.12.2010.

                                 Leopold MUJYAMBERE

                                 Musenyeri

                                 Achille

                                 Frere Petrus

                                 Ibrahim

                              1962. gada 17. marts, Kigali, Ruanda
                              Iespējams 1966. gads;

                              ruandietis
                              Dienesta pakāpe: pulkvedis
                              Pašreizējā atrašanās vieta: Mwenga, Kivu dienvidi, KDR.

                                 FOCA otrās divīzijas/Rezerves brigādes (FDLR bruņota struktūra) komandieris. Kongo Demokrātiskajā Republikā darbojošās ārzemju bruņotās grupas militārais vadītājs, kas kavē atbruņošanos un kaujinieku brīvprātīgu repatriāciju vai pārcelšanos; pārkāpjot Drošības Padomes Rezolūciju 1857 (2008) DP 4(b). Saskaņā ar ANO DP KDR Sankciju komitejas ekspertu grupas apkopotajiem pierādījumiem, kas izklāstīti tās 2008. gada 13. februāra ziņojumā, meitenes, kas atbrīvotas no FDLR-FOCA, tika pirms tam nolaupītas un seksuāli izmantotas. Kopš 2007. gada vidus FDLR-FOCA, kas iepriekš vervēja zēnus vidēja un vēlīna pusaudža vecumā, piespiedu kārtā vervēja jauniešus no 10 gadu vecuma. Jaunākos izmanto kā pavadoņus, bet vecākie bērni tiek izmantoti kā karavīri frontes līnijā, pārkāpjot Drošības Padomes Rezolūciju 1857 (2008) DP 4 (d) un (e).

                              3.3.2009.

                                 Dr. Ignace MURWANASHYAKA

                                 Ignace

                              1963. gada 14. maijs, Butera, Ruanda
                              Ngoma (Butare), Ruanda

                              ruandietis
                              Dzīvo Vācijā.
                              2009. gada decembrī vēl aizvien atzīts par FDLR-FOCA politiskās nodaļas vadītāju un par FDLR bruņoto spēku augstāko komandieri.
                              2009. gada 17. novembrī viņu arestēja Vācijas Federālā policija uz aizdomu pamata par noziegumiem pret cilvēci un kara noziegumiem KDR, kā arī pamatojoties uz citām apsūdzībām saistībā ar ārvalstu teroristu organizācijas izveidi un dalību tajā.

                              Ruandas Atbrīvošanas spēku (FDLR) vadītājs un FDLR bruņoto spēku augstākais komandieris ar politisku ietekmi, komandē un kontrolē FDLR spēku darbību, kas ir viena no Rezolūcijas 1493 (2003) 20. punktā minētajām bruņotajām kaujinieku grupām, iesaistīta ieroču kontrabandā, pārkāpjot ieroču embargo.
                              Uztur telefoniskus sakarus ar FDLR augstākajiem militārajiem komandieriem (tostarp Busurungi masu slepkavības laikā 2009. gada maijā); deva militāras pavēles virspavēlniecībai; piedalās ieroču un munīcijas nodošanas FDLR rīcībā koordinēšanā un konkrētu lietošanas instrukciju sniegšanā; pārvalda lielas naudas summas, kas iegūtas, nelegāli pārdodot dabas resursus FDLR kontrolētajās zonās (24.-25., 83. lpp.).
                              2006. gadā aizceļojis uz Ugandu, pārkāpjot ceļošanas aizliegumu.
                              Saskaņā ar ĢSĪP biroju saistībā ar bērniem un bruņotiem konfliktiem viņš kā FDLR vadītājs un militārais komandieris ir atbildīgs par to, ka FDLR vervē un izmanto bērnus Kongo austrumos.

                              1.11.2005.

                                 Straton MUSONI

                                 IO Musoni

                              1961. gada 6. aprīlis (iespējams 1961. gada 4. jūnijs) Mugambazi, Kigali, Ruanda

                              Ruandas pases termiņš beidzies 2004. gada 10. septembrī
                              Dzīvo Neuffen, Vācijā.
                              2009. gada novembrī vēl aizvien atzīts par FDLR-FOCA politiskās nodaļas vadītāja pirmo vietnieku un FDLR militārās virspavēlniecības vadītāju.
                              2009. gada 17. novembrī viņu arestēja Vācijas Federālā policija uz aizdomu pamata par noziegumiem pret cilvēci un kara noziegumiem KDR, kā arī pamatojoties uz citām apsūdzībām saistībā ar ārvalstu teroristu organizācijas izveidi un dalību tajā.

                              Būdams FDLR, KDR darbojošās ārzemju bruņotas grupas, vadītājs, Musoni kavē atbruņošanos un šīm grupām piederošo kaujinieku brīvprātīgu repatriāciju vai pārcelšanos, pārkāpjot Rezolūciju 1649 (2005).

                              29.3.2007.

                                 Jules MUTEBUTSI

                                 Jules Mutebusi

                                 Jules Mutebuzi

                              Pulkvedis

                                 Mutebutsi

                              Kivu dienvidi

                              kongojietis (no Kivu dienvidiem)
                              Ruandas iestādes apcietināja 2007. gada decembrī, kad viņš mēģināja šķērsot robežu KDR. Ziņots, kas pašlaik viņš ir ieslodzījumā.

                              Bijušais Kongo Demokrātiskās Republikas bruņoto spēku (FARDC) 10. militārā reģiona komandiera vietnieks 2004. gada aprīlī, atlaists par disciplīnas pārkāpumiem un apvienojies ar citiem bijušā Kongo demokrātijas apvienības renegātu elementiem, lai 2004. gada maijā ar spēku ieņemtu Bukavu pilsētu.
                              Iesaistīts ieroču saņemšanā ārpus Kongo Demokrātiskās Republikas bruņoto spēku struktūrām un piegāžu nodrošināšanā Rezolūcijas 1493 (2003) 20. punktā minētajām bruņotajām militārām grupām, pārkāpjot ieroču embargo.

                              1.11.2005.

                                 Mathieu, Chui NGUDJOLO

                                 Cui Ngudjolo

                              “Pulkvedis” vai “Ģenerālis”. KDR valdība 2008. gada 7. februāri viņu nodeva Starptautiskajai krimināltiesai.

                              Nacionālistu un integracionistu frontes (FNI) štāba priekšnieks un bijušais Kongo Patriotiskās pretošanās frontes (FRPI) štāba priekšnieks ar politisku ietekmi, komandē un kontrolē FRPI spēkus, vienu no Rezolūcijas 1493 (2003) 20. punktā minētajām bruņotajām kaujinieku grupām, kas iesaistīta ieroču kontrabandā, pārkāpjot ieroču embargo. 2003. gada oktobrī Bunijā viņu arestēja ANO Novērošanas misija Kongo Demokrātiskajā Republikā.
                              Saskaņā ar ĢSĪP biroju saistībā ar bērniem un bruņotiem konfliktiem viņš ir atbildīgs par tādu bērnu vervēšanu un izmantošanu Ituri 2006. gadā, kuri ir jaunāki par 15 gadiem.

                              1.11.2005.

                                 Floribert Ngabu NJABU

                                 Floribert Njabu

                                 Floribert Ndjabu

                                 Floribert Ngabu Ndjabu

                              Apcietināts un tiek turēts mājas arestā Kinšasā kopš 2005. gada marta par Nacionālistu un integracionistu frontes (FNI) līdzdalību cilvēktiesību pārkāpumos.

                                 FNI vadītājs, kas ir viena no Rezolūcijas 1493 (2003.) 20. punktā minētajām bruņotām kaujinieku grupām, iesaistīta ieroču kontrabandā, pārkāpjot ieroču embargo.

                              1.11.2005.

                                 Laurent NKUNDA

                                 Nkunda Mihigo Laurent

                                 Laurent Nkunda Bwatare

                                 Laurent Nkundabatware

                                 Laurent Nkunda Mahoro Batware

                                 Laurent Nkunda

                                 Batware

                              1967. gada 6. februāris
                              Kivu ziemeļi, Rutshuru

                              1967. gada 2. februāris

                              kongojietis
                              Pazīstams kā:
                              “Priekšsēdētājs”
                              “Ģenerālis Nkunda”
                              “Papa Six”
                              Arestēts Ruandā 2009.
                              gada janvārī un pēc tam aizvietots kā CNDP komandieris Kivu ziemeļos.

                              Bijušais Kongo demokrātijas apvienības (RCD) ģenerālis.
                              Apvienojis spēkus ar citiem bijušās RCD-G renegātu elementiem, lai 2004. gada maijā ar spēku ieņemtu Bukavu pilsētu. Iesaistīts ieroču saņemšanā ārpus Kongo Demokrātiskās Republikas bruņoto spēku struktūrām, pārkāpjot ieroču embargo.
                              Nacionālā tautas aizsardzības kongresa dibinātājs 2006. gadā; vecākais virsnieks, Kongo demokrātijas apvienības – Goma (RCD-G) aktīvists no 1998. līdz 2006. gadam; Ruandas Patriotiskās frontes (RPF) virsnieks no 1992. līdz 1998. gadam.
                              Saskaņā ar ĢSĪP biroju saistībā ar bērniem un bruņotiem konfliktiem viņš ir atbildīgs par 264 gadījumiem, kad viņa spēki no 2002. līdz 2009. gadam vervēja un izmantoja bērnus Kivu ziemeļos.
                              Kopš 2009. gada novembra, lai gan arestēts Ruandā 2009. gada janvārī un atbrīvots no CNDP priekšsēdētāja amata, saglabā zināmu kontroli pār CNDP un tā starptautisko tīklu.

                              1.11.2005.

                                 Felicien NSANZUBUKI-RE

                                 Fred Irakeza

                              1967. gads

                                 Murama, Kinyinya, Rubungo, Kigali, Ruanda

                              Saskaņā ar vairākiem avotiem Felicien Nsanzubukire ir FDLR pirmais bataljona vadītājs un darbojas Kivu dienvidu Uvira-Sange apgabalā.

                                 Felicien Nsanzubukire ir FDLR loceklis vismaz kopš 1994. gada un darbojas KDR austrumos kopš 1998. gada oktobra.
                              ANO DP KDR Sankciju komitejas ekspertu grupa ziņo, ka Felicien Nsanzubukire pārraudzīja un koordinēja munīcijas un ieroču kontrabandu laikposmā no vismaz 2008. gada novembra līdz 2009. aprīlim starp Tanzānijas Savienoto Republiku (pār Tanganyika ezeru) un FDLR vienībām, kuras atradās Kivu dienvidu Uvira un Fizi apgabalos.

                              1.12.2010.

                                 Pacifique NTAWUNGUKA

                              “Pulkvedis Omega”.

                                 Nzeri

                                 Israel

                                 Pacifique Ntawungula

                              1964. gada 1. janvāris, Gaseke, Gisenyi province, Ruanda

                              ruandietis
                              Dienesta pakāpe – pulkvedis
                              Pašreizējā atrašanās vieta: Peti, Walikale-Masisis robeža, KDR.
                              Cita informācija: saņēma militāro apmācību Ēģiptē.

                                 FOCA pirmās divīzijas (FDLR bruņota struktūra) komandieris. Kongo Demokrātiskajā Republikā darbojošās ārzemju bruņotās grupas militārais vadītājs, kas kavē atbruņošanos un kaujinieku brīvprātīgu repatriāciju vai pārcelšanos; pārkāpjot Drošības Padomes Rezolūciju 1857 (2008) DP 4(b). Saskaņā ar ANO DP KDR Sankciju komitejas ekspertu grupas apkopotajiem pierādījumiem, kas izklāstīti tās 2008. gada 13. februāra ziņojumā, meitenes, kas atbrīvotas no FDLR-FOCA, tika pirms tam nolaupītas un seksuāli izmantotas. Kopš 2007. gada vidus FDLR-FOCA, kas iepriekš vervēja zēnus vidēja un vēlīna pusaudža vecumā, piespiedu kārtā vervēja jauniešus no 10 gadu vecuma. Jaunākos izmanto kā pavadoņus, bet vecākie bērni tiek izmantoti kā karavīri frontes līnijā, pārkāpjot Drošības Padomes Rezolūciju 1857 (2008) DP 4 (d) un (e).

                              3.3.2009.

                                 James NYAKUNI

                              ugandietis

                              Tirdzniecības sakari ar komandantu Jerome, jo īpaši kontrabanda pār Kongo Demokrātiskās Republikas un Ugandas robežu, tostarp aizdomas par ieroču un kara materiālu kontrabandu nepārbaudītās kravas automašīnās. Ieroču embargo pārkāpumi un atbalsts Rezolūcijas 1493 (2003.) 20. punktā minētajām bruņotajām kaujinieku grupām, tostarp finansiāls atbalsts, kas dod tām iespēju veikt militāru darbību.

                              1.11.2005.

                                 Stanislas NZEYIMANA

                                 Deogratias Bigaruka Izabayo

                                 Bigaruka

                                 Bigurura

                                 Izabayo Deo

                                 Jules Mateso Mlamba

                              1966. gada 1. janvāris, Mugusa (Butare), Ruanda
                              Iespējams 1967. gads;
                              Cita iespēja – 1966. gada 28. augusts

                              ruandietis
                              No 2009. gada novembra atzīts par majoru Stanislas Nzeyimana, FDLR komandiera vietnieku.
                              Pašreizējā atrašanās vieta: Kalonge, Masisi, Kivu ziemeļi, KDR vai Kibua, KDR
                              Bieži ceļo uz Kigoma.

                                 FOCA Pirmās divīzijas (FDLR bruņota struktūra) komandiera vietnieks. Kongo Demokrātiskajā Republikā darbojošās ārzemju bruņotās grupas militārais vadītājs, kas kavē atbruņošanos un kaujinieku brīvprātīgu repatriāciju vai pārcelšanos; pārkāpjot Drošības Padomes Rezolūciju 1857 (2008) DP 4(b). Saskaņā ar ANO DP KDR Sankciju komitejas ekspertu grupas apkopotajiem pierādījumiem, kas izklāstīti tās 2008. gada 13. februāra ziņojumā, meitenes, kas atbrīvotas no FDLR-FOCA, tika pirms tam nolaupītas un seksuāli izmantotas. Kopš 2007. gada vidus FDLR-FOCA, kas iepriekš vervēja zēnus vidēja un vēlīna pusaudža vecumā, piespiedu kārtā vervēja jauniešus no 10 gadu vecuma. Jaunākos izmanto kā pavadoņus, bet vecākie bērni tiek izmantoti kā karavīri frontes līnijā, pārkāpjot Drošības Padomes Rezolūciju 1857 (2008) DP 4 (d) un (e).

                              3.3.2009.

                                 Dieudonné OZIA MAZIO

                                 Ozia Mazio

                              1949. gada 6. jūnijs, Ariwara

                              kongojietis
                              Pazīstams kā:
                              “Omari”,
                              “misters Omari”.
                              Miris 2008. gada 23. septembrī, Ariwara.

                              Kongo Uzņēmumu federācijas (FEC) prezidents Aru teritorijā. Kopīgas finanšu shēmas ar komandantu Jerome un Kongojiešu tautas armijas spēkiem (FAPC) un kontrabanda pār Kongo Demokrātiskās Republikas un Ugandas robežu, nodrošinot komandantam Jerome un viņa spēkiem apgādi un naudu. Ieroču embargo pārkāpumi, tostarp atbalsts Rezolūcijas 1493 (2003) 20. punktā minētajām bruņotajām kaujinieku grupām.

                              1.11.2005.

                                 Bosco TAGANDA

                                 Bosco Ntaganda

                                 Bosco Ntagenda

                              Ģenerālis Taganda

                              kongojietis
                              Pazīstams kā:
                              “Terminators”,
                              “Majors”.
                              Kopš 2009. gada novembra CNDP de facto militārais vadītājs pēc ģenerāļa Laurent Nkunda aresta 2009. gada janvārī. Bijušais CNDP štāba priekšnieks. Darbojas Bunagana un Rutshuru.
                              Kopš 2009. gada janvārī viņu iecēla par de facto CNDP militāro vadītāju, viņa uzdevums bija vadīt apvienošanos ar FARDC, kā arī viņam piešķīra Kimia II operācijas operatīvā komandiera vietnieka amatu, lai gan FARDC to oficiāli noliedz.

                              Kongojiešu patriotu savienības – Luanga (UPC/L) militārais komandieris ar politisku ietekmi, komandē un kontrolē UPC/L spēku darbību, vienu no Rezolūcijas 1493 (2003) 20. punktā minētajām bruņotajām kaujinieku grupām, kas iesaistītas ieroču kontrabandā, pārkāpjot ieroču embargo. 2004. gada decembrī viņam piešķīra Kongo Demokrātiskās Republikas bruņoto spēku ģenerāļa pakāpi, taču viņš atteicās pieņemt paaugstinājumu un palika ārpus Kongo Demokrātiskās Republikas bruņotajiem spēkiem.
                              Saskaņā ar ĢSĪP biroju saistībā ar bērniem un bruņotiem konfliktiem viņš ir atbildīgs par to, ka 2002. un 2003. gadā Ituri tika vervēti un izmantoti bērni, un par 155 gadījumiem, kad viņa tiešā un/vai komandas atbildībā tika vervēti un izmantoti bērni Kivu ziemeļos no 2002. līdz 2009. gadam.
                              Kā CNDP štāba vadītājs ir tieši un nododot pavēles pa komandķēdi atbildīgs par masu slepkavību Kiwanja (2008. gada novembrī).

                              1.11.2005.

                                 Innocent ZIMURINDA

                              1972. gada 1. septembris
                              1975. gads

                                 Ngungu, Masisi teritorija, Kivu ziemeļu province, KDR

                              pulkvežleitnants
                              Saskaņā ar atvērtā koda un oficiālajiem ziņojumiem pulkvežleitnants Innocent Zimurinda bija oficieris Tautas aizsardzības nacionālo kongresā (Congrès National pour la Défense du Peuple – CNDP), kas 2009. gada sākumā tika apvienots ar Ruandas Atbrīvošanas spēkiem (FDLR).

                              Saskaņā ar vairākiem avotiem pulkvežleitnants Innocent Zimurinda, ieņemot FARDC 231. brigādes komandiera amatu, deva pavēles, kuru rezultātā militārajā operācijā Shalio apgabalā 2009. gada aprīlī tika masveidā noslepkavoti vairāk nekā 100 Ruandas bēgļu, galvenokārt sievietes un bērni.
                              ANO DP KDR Sankciju komitejas ekspertu grupa ziņoja, ka ir liecinieki tam, ka 2009. gada 29. augustāKalehe pulkvežleitnants Innocent Zimurinda ir atteicies atbrīvot trīs bērnus, kas atradās viņa pakļautībā.
                              Saskaņā ar vairākiem avotiem pulkvežleitnants Innocent Zimurinda pirms CNDP apvienošanas ar FARDC 2008. gada novembrī piedalījās CNDP operācijā, kuras rezultātā Kiwanja reģionā tika masveidā nogalināti 89 civiliedzīvotāji, tostarp sievietes un bērni.
                              2010. gada martā 51 cilvēktiesību aizsardzības grupa, kas strādāja KDR austrumos, tiešsaistē publicēja sūdzību, apgalvojot, ka pulkvežleitnants Innocent Zimurinda ir atbildīgs vairākos cilvēktiesību pārkāpumos, tostarp vairāku civiliedzīvotāju, arī sieviešu un bērnu, slepkavībā laikposmā no 2007. gada februāra līdz 2007. gada augustam. Tajā pašā sūdzībā pulkvežleitnants Innocent Zimurinda ir apsūdzēts daudzu sieviešu un meiteņu izvarošanā.
                              Saskaņā ar Ģenerālsekretāra īpašā pārstāvja jautājumos par bērniem un bruņotu konfliktu 2010. gada 21. maija ziņojumu Innocent Zimurinda ir iesaistīts patvaļīgā bērnu – kareivju nāvessoda izpildē, tostarp Kimia II operācijas laikā.
                              Saskaņā ar minēto ziņojumu viņš neļāva ANO Novērošanas misijai Kongo Demokrātiskajā Republikā kareivju vidū meklēt nepilngadīgos. Saskaņā ar ANO DP KDR Sankciju komitejas ekspertu grupu pulkvežleitnants Innocent Zimurinda ir tieši un ar komandķēdes palīdzību atbildīgs par bērnu vervēšanu un bērnu izmantošanu savā pakļautībā esošajā karaspēkā.

                              1.12.2010.

                  b)

                  To vienību saraksts, kas minētas 3., 4. un 5. pantā

                              Nosaukums

                              Citā vārdā

                              Adrese

                              Identifikācijas informācija

                              Pamatojums

                              Norādījuma datums

                                 BUTEMBO AIRLINES (BAL)

                              Butembo, KDR

                              Privāta aviokompānija, veic lidojumus no Butembo.
                              Kopš 2008. gada decembra nav gaisa kuģa darbības licences KDR.

                                 Kisoni Kambale (miris 2007. gada 5. jūlijā un attiecīgi 2008. gada 24. aprīlī svītrots no saraksta) izmantoja savu aviokompāniju, lai transportētu FNI zeltu, pārtiku un ieročus starp Mongbvalu un Butembo. Tas ir kvalificējams kā “atbalsta sniegšana” nelegāliem bruņotiem grupējumiem, pārkāpjot Rezolūcijās 1493 (2003) un 1596(2005) minēto ieroču embargo.

                              29.3.2007.

                                 CONGOCOM TRADING HOUSE

                                          Butembo, KDR

                                          Tālr.: +253 (0) 99 983 784

                              Zelta tirdzniecības uzņēmums Butembo.

                                 CONGOCOM īpašnieks bija Kisoni Kambale (miris 2007. gada 5. jūlijā un attiecīgi 2008. gada 24. aprīlī svītrots no saraksta).

                                 Kambale iegādājas gandrīz visu zelta produkciju Mongbwalu rajonā, kuru kontrolē FNI. FNI gūst ievērojamus ienākumus no šai produkcijai uzliktajiem nodokļiem. Tas ir kvalificējams kā “atbalsta sniegšana” nelegāliem bruņotiem grupējumiem, pārkāpjot Rezolūcijās 1493 (2003) un 1596(2005) minēto ieroču embargo.

                              29.3.2007.

                                 COMPAGNIE AERIENNE DES GRANDS LACS (CAGL),

                                 GREAT LAKES BUSINESS COMPANY (GLBC)

                                 CAGL Avenue Président Mobutu Goma, KDR (CAGL ir arī birojs Gisenyi, Ruandā)

                                 GLBC, PO Box 315, Goma, KDR (GLBC ir birojs arī Gisenyi, Ruandā)

                              Kopš 2008. gada decembra GLBC vairs nav neviena operatīva gaisa kuģa, kaut arī daži gaisa kuģi, neskatoties uz ANO sankcijām, turpināja lidot 2008. gadā.

                                 CAGL un GLBC ir uzņēmumi, kuru īpašnieks ir Douglas MPAMO, persona, kurai jau piemēro sankcijas saskaņā ar Rezolūciju 1596(2005). CAGL un GLBC tika izmantoti ieroču un munīcijas transportam, pārkāpjot Rezolūcijās 1493 (2003) un 1596(2005) minēto ieroču embargo.

                              29.3.2007.

                                 MACHANGA LTD

                              Kampala, Uganda

                              Zelta eksporta uzņēmums Kampalā (Direktori: Rajendra Kumar Vaya kungs un Hirendra M. Vaya kungs).

                                 MACHANGA iepirka zeltu, izmantojot pastāvīgus tirdzniecības kontaktus ar tirgotājiem KDR, kuriem ir cieši sakari ar bandām. Tas ir kvalificējams kā “atbalsta sniegšana” nelegāliem bruņotiem grupējumiem, pārkāpjot Rezolūcijās 1493 (2003) un 1596(2005) minēto ieroču embargo.

                              29.3.2007.

                                 TOUS POUR LA PAIX ET LE DEVELOPPEMENT (VISI MIERAM UN ATTĪSTĪBAI (NVO))

                                 TPD

                              Goma, Kivu ziemeļi

                              2008. gada decembrī TPD joprojām pastāvēja un tai bija biroji dažās pilsētās Masisi un Rutshuru teritorijās, bet tās darbības bija gandrīz izbeigtas.

                              Iesaistīta ieroču embargo pārkāpumos, sniedzot atbalstu Kongo demokrātijas apvienībai – Goma (RCD-G), jo īpaši piegādājot kravas automobiļus ieroču un karaspēka transportam, kā arī pārvadājot ieročus izdalīšanai Masisi un Rutshuru iedzīvotāju daļām Kivu ziemeļos 2005. gada sākumā.

                              1.11.2005.

                                 UGANDA COMMERCIAL IMPEX (UCI) LTD

                                             Kajoka Street, Kisemente Kampala, Uganda

                                          Tālr.: +256 41 533 578/9;

                                    Alternatīva adrese: PO Box 22709, Kampala, Uganda

                              Zelta eksporta uzņēmums Kampalā. (Direktori: J.V. LODHIA, pazīstams kā “Chuni”, un viņa dēls Kunal LODHIA kungs).

                                 UCI iepirka zeltu, izmantojot pastāvīgus tirdzniecības kontaktus ar tirgotājiem KDR, kuriem ir cieši sakari ar bandām. Tas ir kvalificējams kā “atbalsta sniegšana” nelegāliem bruņotiem grupējumiem, pārkāpjot Rezolūcijās 1493 (2003) un 1596(2005) minēto ieroču embargo.

                              29.3.2007.


title: Padomes Lēmums 2012/150/KĀDP ( 2012. gada 13. marts ), ar kuru groza Lēmumu 2011/872/KĀDP, ar ko atjaunina to personu, grupu un vienību sarakstu, kurām piemēro 2., 3. un 4. pantu Kopējā nostājā 2001/931/KĀDP par konkrētu pasākumu īstenošanu cīņā pret terorismu

text:
               14.3.2012

               LV

               Eiropas Savienības Oficiālais Vēstnesis

               L 74/9

         PADOMES LĒMUMS 2012/150/KĀDP
   (2012. gada 13. marts),
   ar kuru groza Lēmumu 2011/872/KĀDP, ar ko atjaunina to personu, grupu un vienību sarakstu, kurām piemēro 2., 3. un 4. pantu Kopējā nostājā 2001/931/KĀDP par konkrētu pasākumu īstenošanu cīņā pret terorismu
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 29. pantu,
   tā kā:

               (1)

               Padome 2001. gada 27. decembrī pieņēma Kopējo nostāju 2001/931/KĀDP par konkrētu pasākumu īstenošanu cīņā pret terorismu (1).

               (2)

               Padome 2011. gada 22. decembrī pieņēma Lēmumu 2011/872/KĀDP, ar ko atjaunina to personu, grupu un vienību sarakstu, kurām piemēro 2., 3. un 4. pantu Kopējā nostājā 2001/931/KĀDP par konkrētu pasākumu īstenošanu cīņā pret terorismu (2).

               (3)

               Padome ir secinājusi, ka vairs nav iemesla atstāt dažas personas to personu, grupu un vienību sarakstā, kurām piemēro Kopējās nostājas 2001/931/KĀDP 2., 3. un 4. pantu.

               (4)

               Attiecīgi būtu jāatjaunina to personu, grupu un vienību saraksts, kurām piemēro Kopējās nostājas 2001/931/KĀDP 2., 3. un 4. pantu,

         IR PIEŅĒMUSI ŠO LĒMUMU.
   1. pants
   Šā lēmuma pielikumā uzskaitītās personas svītro no to personu, grupu un vienību saraksta, kas iekļauts Lēmuma 2011/872/KĀDP pielikumā.
   2. pants
   Šis lēmums stājas spēkā dienā, kad to publicē Eiropas Savienības Oficiālajā Vēstnesī.

      Briselē, 2012. gada 13. martā

            Padomes vārdā –

            priekšsēdētāja

         M. VESTAGER

      (1)  OV L 344, 28.12.2001., 93. lpp.

      (2)  OV L 343, 23.12.2011., 54. lpp.

      PIELIKUMS

         To personu saraksts, kas minētas 1. pantā

                  1.

                     ABOU, Rabah Naami (saraksta 2. numurs)

                  2.

                     ABOUD, Maisi (saraksta 3. numurs)

                  3.

                     ARIOUA, Kamel (saraksta 7. numurs)

                  4.

                     ASLI, Mohamed (saraksta 8. numurs)

                  5.

                     ASLI, Rabah (saraksta 9. numurs)

                  6.

                     DARIB, Noureddine (saraksta 11. numurs)

                  7.

                     DJABALI, Abderrahmane (saraksta 12. numurs)

                  8.

                     MOKTARI, Fateh (saraksta 16. numurs)

                  9.

                     NOUARA, Farid (saraksta 17. numurs)

                  10.

                     RESSOUS, Hoari (saraksta 18. numurs)

                  11.

                     SEDKAOUI, Noureddine (saraksta 19. numurs)

                  12.

                     SELMANI, Abdelghani (saraksta 20. numurs)

                  13.

                     SENOUCI, Sofiane (saraksta 21. numurs)

                  14.

                     TINGUALI, Mohammed (saraksta 25. numurs)


title: 2007/821/EK: Padomes Lēmums ( 2007. gada 8. novembris ), lai noslēgtu Nolīgumu starp Eiropas Kopienu un Albānijas Republiku par vīzu izsniegšanas atvieglināšanu

text:
               19.12.2007

               LV

               Eiropas Savienības Oficiālais Vēstnesis

               L 334/84

         PADOMES LĒMUMS
   (2007. gada 8. novembris),
   lai noslēgtu Nolīgumu starp Eiropas Kopienu un Albānijas Republiku par vīzu izsniegšanas atvieglināšanu
   (2007/821/EK)
   EIROPAS SAVIENĪBAS PADOME,
   ņemot vērā Eiropas Kopienas dibināšanas līgumu un jo īpaši tā 62. panta 2. punkta b) apakšpunkta i) un ii) punktu saistībā ar 300. panta 2. punkta pirmās daļas pirmo teikumu un 300. panta 3. punkta pirmo daļu,
   ņemot vērā Komisijas priekšlikumu,
   ņemot vērā Eiropas Parlamenta atzinumu (1),
   tā kā:

               (1)

               Komisija Eiropas Kopienas vārdā ir apspriedusi nolīgumu ar Albānijas Republiku par vīzu izsniegšanas atvieglināšanu.

               (2)

               Ņemot vērā tā iespējamo noslēgšanu nākotnē, šis nolīgums Eiropas Kopienas vārdā tika parakstīts 2007. gada 18. septembrī saskaņā ar Padomes 2007. gada 18. septembrī pieņemto lēmumu.

               (3)

               Šis nolīgums būtu jāapstiprina.

               (4)

               Nolīguma pārvaldei ar šo nolīgumu izveido Apvienoto komiteju, kas var pieņemt savu reglamentu. Tādēļ ir lietderīgi paredzēt vienkāršotu procedūru Kopienas nostājas izstrādāšanai šajā jautājumā.

               (5)

               Saskaņā ar protokolu par Apvienotās Karalistes un Īrijas nostāju un protokolu, kas iekļauj Šengenas acquis Eiropas Savienības sistēmā, kuri ir pievienoti Līgumam par Eiropas Savienību un Eiropas Kopienas dibināšanas līgumam, Apvienotā Karaliste un Īrija nepiedalās šā lēmuma pieņemšanā, un tādēļ tā noteikumi tām nav saistoši un nav jāpiemēro.

               (6)

               Saskaņā ar protokolu par Dānijas nostāju un protokolu, kas ir pievienots Līgumam par Eiropas Savienību un Eiropas Kopienas dibināšanas līgumam, Dānija nepiedalās šā lēmuma pieņemšanā, un tādēļ tā noteikumi tai nav saistoši un nav jāpiemēro,

         IR PIEŅĒMUSI ŠO LĒMUMU.
   1. pants
   Ar šo Kopienas vārdā ir apstiprināts Nolīgums starp Eiropas Kopienu un Albānijas Republiku par vīzu izsniegšanas atvieglināšanu.
   Nolīguma teksts ir pievienots šim lēmumam.
   2. pants
   Padomes priekšsēdētājs sniedz nolīguma 14. panta 1. punktā minēto paziņojumu (2).
   3. pants
   Komisija, kam palīdz dalībvalstu eksperti, pārstāv Kopienu Apvienotajā ekspertu komitejā, kas izveidota saskaņā ar nolīguma 12. pantu.
   4. pants
   Kopienas nostāju Apvienotajā ekspertu komitejā attiecībā uz tās reglamenta pieņemšanu, kā tas prasīts saskaņā ar nolīguma 12. panta 4. punktu, pieņem Komisija pēc apspriešanās ar īpašu komiteju, ko izraudzījusies Padome.
   5. pants
   Šo lēmumu publicē Eiropas Savienības Oficiālajā Vēstnesī.

      Briselē, 2007. gada 8. novembrī

            Padomes vārdā –

            priekšsēdētājs

         R. PEREIRA

      (1)  Atzinums sniegts 2007. gada 24. oktobrī (Oficiālajā Vēstnesī vēl nav publicēts).

      (2)  Šā nolīguma spēkā stāšanās datumu Padomes Ģenerālsekretariāts publicēs Eiropas Savienības Oficiālajā Vēstnesī.
   NOLĪGUMS
   starp Eiropas Kopienu un Albānijas Republiku par vīzu izsniegšanas atvieglināšanu
   EIROPAS KOPIENA,
   turpmāk – “Kopiena”,
   un
   ALBĀNIJAS REPUBLIKA,
   turpmāk – “Puses”,
   ņemot vērā 2006. gada 12. jūnijā parakstīto Stabilizācijas un asociācijas nolīgumu (SAN) starp Eiropas Kopienu un Albānijas Republiku, kas pašlaik reglamentē attiecības ar Albānijas Republiku,
   apstiprinot nolūku cieši sadarboties SAN pastāvošajās struktūrās, lai atvieglinātu vīzu režīmu starp Albānijas Republiku un Eiropas Savienību saskaņā ar secinājumiem, kas pieņemti ES un Rietumbalkānu Augstākā līmeņa sanāksmē 2003. gada 21. jūnijā Salonikos,
   vēloties kā pirmo soli pretī bezvīzu režīmam veicināt cilvēku savstarpējos sakarus, kas ir būtisks nosacījums noturīgu ekonomisko, humāno, kultūras, zinātnisko un citu saikņu attīstībā, atvieglinot vīzu izsniegšanu Albānijas Republikas pilsoņiem,
   paturot prātā, ka no 2000. gada 4. augusta ES pilsoņiem nav nepieciešama vīza, ieceļojot Albānijas Republikā uz laiku, kas nepārsniedz 90 dienas, vai šķērsojot Albānijas Republiku tranzītā,
   atzīstot, ka gadījumā, ja Albānijas Republika atjaunotu vīzas prasību ES pilsoņiem, pamatojoties uz savstarpīguma principu, ES pilsoņiem automātiski pienāktos tādi paši vīzu izsniegšanas atvieglojumi, kādi saskaņā ar šo nolīgumu tiek piešķirti Albānijas Republikas pilsoņiem,
   atzīstot, ka vīzu atvieglojumi nedrīkstētu izraisīt nelikumīgu migrāciju, un pievēršot īpašu uzmanību drošībai un atpakaļuzņemšanai,
   ņemot vērā, ka ir stājies spēkā Nolīgums starp Eiropas Kopienu un Albānijas Republiku par tādu personu atpakaļuzņemšanu, kuras uzturas nelikumīgi,
   ņemot vērā Protokolu par Apvienotās Karalistes un Īrijas nostāju un Protokolu par Šengenas acquis iekļaušanu Eiropas Savienības sistēmā, kas pievienoti Līgumam par Eiropas Savienību un Eiropas Kopienas dibināšanas līgumam, un apstiprinot, ka šā nolīguma noteikumi neattiecas uz Apvienoto Karalisti un Īriju,
   ņemot vērā Protokolu par Dānijas nostāju, kas pievienots Līgumam par Eiropas Savienību un Eiropas Kopienas dibināšanas līgumam, un apstiprinot, ka šā nolīguma noteikumi neattiecas uz Dānijas Karalisti,
   IR VIENOJUŠĀS PAR TURPMĀKO.
   1. pants
   Mērķis un piemērošanas joma
   1.   Šā nolīguma mērķis ir atvieglināt vīzu izsniegšanu Albānijas Republikas pilsoņiem, kuru paredzētā uzturēšanās 180 dienu laikposmā nepārsniedz 90 dienas.
   2.   Gadījumā, ja Albānijas Republika atjauno vīzas prasību ES pilsoņiem, pamatojoties uz savstarpīguma principu, ES pilsoņiem automātiski pienākas tādi paši vīzu izsniegšanas atvieglojumi, kādi saskaņā ar šo nolīgumu ir piešķirti Albānijas Republikas pilsoņiem.
   2. pants
   Vispārējs noteikums
   1.   Šajā nolīgumā paredzētie vīzu atvieglojumi attiecas uz Albānijas Republikas pilsoņiem, ja tie jau nav atbrīvoti no vīzas prasības saskaņā ar Kopienas vai dalībvalstu tiesību normatīvajiem aktiem, šo nolīgumu vai citiem starptautiskiem nolīgumiem.
   2.   Uz jautājumiem, ko nereglamentē šis nolīgums, piemēram, atteikums piešķirt vīzu, ceļošanas dokumentu atzīšana, pierādījums par pietiekamiem iztikas līdzekļiem, ieceļošanas aizliegums un izraidīšanas pasākumi, attiecas Albānijas Republikas, dalībvalstu vai Kopienas tiesību akti.
   3. pants
   Definīcijas
   Šajā nolīgumā:

               a)

               “dalībvalsts” ir jebkura Eiropas Savienības dalībvalsts, izņemot Dānijas Karalisti, Īrijas Republiku un Apvienoto Karalisti;

               b)

               “Eiropas Savienības pilsonis” ir dalībvalsts valstspiederīgais, ievērojot definīciju a) punktā;

               c)

               “Albānijas Republikas pilsonis” ir persona, kurai ir Albānijas Republikas pilsonība;

               d)

               “vīza” ir dalībvalsts izsniegta atļauja vai pieņemts lēmums, kas vajadzīgs, lai:

                           —

                           ieceļotu attiecīgajā dalībvalstī vai vairākās dalībvalstīs ar paredzēto uzturēšanās laiku līdz 90 dienām,

                           —

                           ieceļotu tranzītam caur attiecīgās dalībvalsts vai vairāku dalībvalstu teritoriju;

               e)

               “persona, kas likumīgi uzturas” ir Albānijas Republikas pilsonis, kuram, pamatojoties uz Kopienas vai dalībvalstu tiesību aktiem, ir atļauts vai ir tiesības uzturēties dalībvalsts teritorijā ilgāk nekā 90 dienas.

         4. pants
   Dokumentārs pierādījums par brauciena mērķi
   1.   Turpmāk norādītajām Albānijas Republikas pilsoņu kategorijām, lai attaisnotu paredzētā ceļojuma otras Puses teritorijā mērķi, ir nepieciešami vienīgi turpmāk norādītie dokumenti:

               a)

               oficiālu delegāciju dalībniekiem, kas pēc Albānijas Republikai adresēta oficiāla ielūguma piedalīsies sanāksmēs, apspriedēs, sarunās vai apmaiņas programmās, kā arī pasākumos, ko starpvaldību organizācijas rīko kādas dalībvalsts teritorijā:

                           —

                           Albānijas Republikas iestādes vēstule, kas apliecina, ka pieteikuma iesniedzējs ir Albānijas delegācijas loceklis un ieceļo dalībvalstu teritorijā, lai piedalītos iepriekšminētajos pasākumos, kurai pievienota oficiālā ielūguma kopija;

               b)

               darījumu cilvēkiem un uzņēmējdarbības organizāciju pārstāvjiem:

                           —

                           uzņēmējas juridiskās personas, uzņēmuma vai organizācijas, vai šādas juridiskās personas vai uzņēmuma filiāles vai biroja, vai valsts vai reģionālās iestādes, vai tirdzniecības un rūpniecības izstāžu, konferenču un simpoziju, kas notiek dalībvalstu teritorijā, rīkošanas komitejas rakstisks uzaicinājums, ko apstiprinājusi Albānijas Republikas Tirdzniecības kamera;

               c)

               žurnālistiem:

                           —

                           apliecība vai cits dokuments, ko izsniegusi profesionālā organizācija un kas apliecina, ka attiecīgā persona ir kvalificēts žurnālists, kā arī dokuments, ko izdevis viņa/viņas darba devējs, apliecinot, ka brauciena mērķis ir veikt žurnālista darbu;

               d)

               personām, kas piedalās zinātnes, kultūras un mākslas pasākumos, tostarp universitāšu un citās apmaiņas programmās:

                           —

                           uzņēmējorganizācijas rakstisks uzaicinājums piedalīties šajos pasākumos;

               e)

               pilsoniskās sabiedrības organizāciju pārstāvjiem, kuru ceļojuma mērķis ir izglītošanās, semināri un konferences, tostarp saskaņā ar apmaiņas programmām:

                           —

                           uzņēmējorganizācijas rakstisks uzaicinājums, apstiprinājums, ka persona pārstāv pilsoniskās sabiedrības organizāciju, un attiecīgā valsts reģistra izziņa par minētās organizācijas nodibināšanu, ko valsts iestāde izsniegusi saskaņā ar attiecīgās valsts tiesību aktiem;

               f)

               skolēniem, studentiem, pēcdiploma studentiem un pavadošiem pedagogiem, kas ceļo ar mērķi mācīties vai izglītoties, tostarp saskaņā ar apmaiņas programmām, kā arī citu ar skolu saistītu pasākumu dēļ:

                           —

                           uzņēmējas universitātes, akadēmijas, institūta, koledžas vai skolas rakstisks uzaicinājums vai uzņemšanas apliecība, vai studenta apliecība vai apliecinošs dokuments par apmeklējamiem kursiem;

               g)

               starptautisku sporta pasākumu dalībniekiem un personām, kas tos profesionālā statusā pavada:

                           —

                           rakstisks uzaicinājums no uzņēmējorganizācijas: kompetentās iestādes, nacionālās sporta federācijas vai dalībvalsts Nacionālās olimpiskās komitejas;

               h)

               sadraudzības pilsētu organizēto oficiālo apmaiņas programmu dalībniekiem:

                           —

                           attiecīgo pilsētu administrācijas vadītāja/mēra rakstisks uzaicinājums;

               i)

               tuviem radiniekiem – laulātajam, bērniem (tostarp adoptētiem), vecākiem (tostarp aizbildņiem), vecvecākiem un mazbērniem, kas apmeklē Albānijas pilsoņus, kuri likumīgi uzturas dalībvalstu teritorijā:

                           —

                           uzņēmējas personas rakstisks uzaicinājums;

               j)

               militāro un civilo apbedījumu vietu apmeklējumam:

                           —

                           oficiāls dokuments, kas apliecina kapa esamību, kā arī ģimenes vai cita veida saikni starp pieteikuma iesniedzēju un mirušo personu;

               k)

               personām, kas politiski represētas komunistu režīma laikā Albānijas Republikā:

                           —

                           apliecība, ko izdevis Politiski represēto personu integrācijas institūts saskaņā ar 3. pantu 1993. gada 29. jūlija Likumā Nr. 7748 un kas apliecina tādas personas statusu, kas komunistu režīma laikā Albānijas Republikā politiski represēta, un kompetentas iestādes, valsts vai starptautiskas organizācijas, tostarp dalībvalsts NVO, vai Eiropas iestādes vēstule ar uzaicinājumu piedalīties attiecīgos pasākumos, tostarp pasākumos, kas saistīti ar šo personu statusu;

               l)

               autovadītājiem, kas veic kravu un pasažieru starptautiskos pārvadājumus uz dalībvalstu teritorijām ar transportlīdzekļiem, kas reģistrēti Albānijas Republikā:

                           —

                           Albānijas Republikas nacionālās starptautisko autopārvadātāju apvienības (savienības) rakstisks pieprasījums, kurā norādīts braucienu mērķis, ilgums un biežums;

               m)

               personām, kas ceļo tūrisma nolūkā:

                           —

                           ceļojumu aģentūras vai ceļojuma rīkotāja, ko dalībvalstis akreditējušas vietējās konsulārās sadarbības ietvaros, apliecinājums vai talons, kas apliecina organizēta tūrisma ceļojuma rezervāciju;

               n)

               personām, kas ieceļo medicīnisku iemeslu dēļ, un nepieciešamajām pavadošajām personām:

                           —

                           medicīniskās iestādes oficiāls dokuments, kas apliecina medicīniskās aprūpes nepieciešamību šajā iestādē un pavadoņa nepieciešamību, un pierādījums par pietiekamiem finansiāliem līdzekļiem medicīniskās aprūpes izdevumu segšanai;

               o)

               profesiju pārstāvjiem, kas piedalās starptautiskās izstādēs, konferencēs, simpozijos, semināros vai citos līdzīgos pasākumus, kas norisinās dalībvalstu teritorijā:

                           —

                           uzņēmējorganizācijas rakstisks uzaicinājums, kas apstiprina, ka konkrētā persona piedalās šajā pasākumā;

               p)

               apkalpju locekļiem starptautiskajos vilcienos, refrižeratoros un lokomotīvēs, kas dodas uz dalībvalstu teritorijām:

                           —

                           Albānijas Republikas kompetentās dzelzceļa sabiedrības rakstisks pieprasījums, kurā norādīts braucienu mērķis, ilgums un biežums;

               q)

               personām, kas apmeklē apbedīšanas ceremonijas:

                           —

                           oficiāls dokuments, kas apliecina nāves faktu, kā arī dokuments, kas apliecina ģimenes vai cita veida saikni starp pieteikuma iesniedzēju un mirušo personu;

               r)

               reliģisko kopienu pārstāvjiem:

                           —

                           Albānijas Republikā reģistrētas reliģiskās kopienas rakstisks pieprasījums, kurā norādīts ceļojumu mērķis, ilgums un biežums.

         2.   Šā panta 1. punktā minētajā rakstiskajā uzaicinājumā ir šāda informācija:

               a)

               par uzaicināto personu – vārds un uzvārds, dzimšanas datums, dzimums, pilsonība, personu apliecinošā dokumenta numurs, ceļojuma mērķis un laiks, ieceļošanu skaits un, attiecīgos gadījumos, ielūgto personu pavadošā laulātā vai bērnu vārdi;

               b)

               par personu, kas uzaicina – vārds, uzvārds un adrese; vai

               c)

               par uzaicinātāju juridisko personu, uzņēmumu vai organizāciju – pilns nosaukums un adrese, un:

                           —

                           ja ir uzaicinājusi organizācija – uzaicinājuma parakstītāja vārds, uzvārds un ieņemamais amats,

                           —

                           ja uzaicinājusi juridiska persona, uzņēmums, juridiskās personas vai uzņēmuma filiāle vai birojs, kas atrodas kādas dalībvalsts teritorijā – reģistrācijas numurs, kā to nosaka attiecīgās dalībvalsts tiesību akti.

         3.   Šā panta 1. punktā minēto kategoriju personām visu kategoriju vīzas izsniedz saskaņā ar vienkāršotu procedūru, nepieprasot nekādus citus dalībvalstu tiesību aktos paredzētus ielūgumus, pamatojumus vai ceļojuma mērķa apstiprinājumus.
   5. pants
   Daudzkārtējo ieceļošanas vīzu izsniegšana
   1.   Dalībvalstu diplomātiskās pārstāvniecības un konsulārie dienesti izsniedz daudzkārtējās ieceļošanas vīzas ar derīguma termiņu līdz pieciem gadiem šādu kategoriju personām:

               a)

               Ministru padomes, Parlamenta, Konstitucionālās tiesas un Augstākās tiesas locekļiem, pildot dienesta pienākumus, ja minētās personas jau ar šo nolīgumu nav atbrīvotas no vīzu prasības, un ar ierobežotu derīguma termiņu līdz to amata pilnvaru termiņa beigām, ja tas ir īsāks par 5 gadiem;

               b)

               oficiālu delegāciju pastāvīgajiem dalībniekiem, kas pēc Albānijas Republikai adresēta oficiāla ielūguma regulāri piedalās sanāksmēs, apspriedēs, pārrunās vai apmaiņas programmās, kā arī pasākumos, ko starpvaldību organizācijas rīko dalībvalstu teritorijā;

               c)

               laulātajiem un bērniem (tostarp adoptētiem), kas ir jaunāki par 21 gadu vai atrodas apgādībā, kas apmeklē Albānijas pilsoņus, kuri likumīgi uzturas dalībvalstu teritorijā, ar ierobežotu derīguma termiņu līdz apmeklējamās personas uzturēšanās atļaujas derīguma termiņa beigām.

         2.   Dalībvalstu diplomātiskās pārstāvniecības un konsulārie dienesti izsniedz daudzkārtējās ieceļošanas vīzas ar derīguma termiņu līdz vienam gadam šādu kategoriju pilsoņiem ar nosacījumu, ka iepriekšējā gadā tie ir saņēmuši vismaz vienu vīzu un to ir izmantojuši atbilstoši apmeklētās valsts tiesību aktiem par ieceļošanu un uzturēšanos un ka pastāv iemesli daudzkārtējās ieceļošanas vīzas pieprasīšanai:

               a)

               oficiālu delegāciju dalībniekiem, kas pēc Albānijas Republikai adresēta oficiāla ielūguma regulāri piedalās sanāksmēs, apspriedēs, pārrunās vai apmaiņas programmās, kā arī pasākumos, ko starpvaldību organizācijas rīko dalībvalstu teritorijā;

               b)

               darījumu cilvēkiem un uzņēmējdarbības organizāciju pārstāvjiem, kas regulāri ceļo uz dalībvalstīm;

               c)

               personām, kas piedalās zinātnes, kultūras un mākslas pasākumos, tostarp universitāšu un citās apmaiņas programmās, un kas regulāri ceļo uz dalībvalstīm;

               d)

               starptautisku sporta pasākumu dalībniekiem un personām, kas tos profesionālā statusā pavada;

               e)

               žurnālistiem;

               f)

               sadraudzības pilsētu rīkoto oficiālo apmaiņas programmu dalībniekiem;

               g)

               autovadītājiem, kas veic kravu un pasažieru starptautiskos pārvadājumus uz dalībvalstu teritorijām ar transportlīdzekļiem, kas reģistrēti Albānijas Republikā;

               h)

               personām, kam medicīnisku iemeslu dēļ nepieciešams regulāri ieceļot, un nepieciešamām pavadošām personām;

               i)

               apkalpju locekļiem starptautiskajos vilcienos, refrižeratoros un lokomotīvēs, kas dodas uz dalībvalstu teritorijām;

               j)

               studentiem un pēcdiploma studentiem, kas regulāri ceļo ar mērķi mācīties vai izglītoties, tostarp saskaņā ar apmaiņas programmām;

               k)

               Albānijas Republikas reliģisko kopienu pārstāvjiem, kas regulāri ceļo uz dalībvalstīm;

               l)

               pilsoniskās sabiedrības organizāciju pārstāvjiem, kuri regulāri ceļo uz dalībvalstīm ar mērķi izglītoties, apmeklēt seminārus un konferences, tostarp saskaņā ar apmaiņas programmām;

               m)

               profesiju pārstāvjiem, kas piedalās starptautiskās izstādēs, konferencēs, simpozijos, semināros vai citos līdzīgos pasākumus un regulāri dodas uz dalībvalstīm.

         3.   Dalībvalstu diplomātiskās pārstāvniecības un konsulārie dienesti 2. punktā minēto kategoriju personām izsniedz daudzkārtējās ieceļošanas vīzas ar derīguma termiņu, kas ir vismaz 2 un ne vairāk kā 5 gadi, ar nosacījumu, ka iepriekšējos divos gados tie ir izmantojuši uz vienu gadu izsniegto daudzkārtējo ieceļošanas vīzu atbilstoši apmeklētās valsts tiesību aktiem par ieceļošanu un uzturēšanos un ka joprojām pastāv iemesli daudzkārtējās ieceļošanas vīzas pieprasīšanai.
   4.   Šā panta 1. līdz 3. punktā minētajām personām uzturēšanās kopējais ilgums dalībvalstu teritorijā 180 dienu laikposmā nepārsniedz 90 dienas.
   6. pants
   Maksa par vīzu pieteikumu izskatīšanu
   1.   Maksa par vīzas pieteikumu izskatīšanu Albānijas Republikas pilsoņiem ir EUR 35.
   Iepriekšminēto summu var pārskatīt saskaņā ar 14. panta 4. punktā noteikto procedūru.
   Ja Albānijas Republika ES pilsoņiem atjauno vīzas prasību, maksa par vīzu, ko Albānijas Republika pieprasa, nevar būt augstāka par EUR 35 vai to summu, par kuru ir panākta vienošanās, pārskatot maksu par vīzu saskaņā ar 14. panta 4. punktā paredzēto procedūru.
   2.   Šādu kategoriju personas ir atbrīvotas no maksas par vīzu pieteikumu izskatīšanu:

               a)

               tuvi radinieki – laulātie, bērni (tostarp adoptēti), vecāki (tostarp aizbildņi), vecvecāki un mazbērni, kas apmeklē Albānijas pilsoņus, kuri likumīgi uzturas dalībvalstu teritorijā;

               b)

               oficiālu delegāciju dalībnieki, kas pēc Albānijas Republikai adresēta oficiāla ielūguma piedalīsies sanāksmēs, apspriedēs, pārrunās vai apmaiņas programmās, kā arī pasākumos, ko starpvaldību organizācijas rīko dalībvalstu teritorijā;

               c)

               Ministru padomes, Parlamenta, Konstitucionālās tiesas un Augstākās tiesas locekļi, ja tie ar šo nolīgumu jau nav atbrīvoti no vīzu prasības;

               d)

               skolēni, studenti, pēcdiploma studenti un pavadošie pedagogi, kas ceļo ar mērķi mācīties vai izglītoties;

               e)

               bērni līdz 6 gadu vecumam;

               f)

               invalīdi un, ja vajadzīgs, personas, kas viņus pavada;

               g)

               personas, kas iesniegušas dokumentus, kas pierāda vajadzību ceļot humanitāru apsvērumu dēļ, lai piedalītos tuva radinieka bēres vai lai apmeklētu smagi slimu tuvu radinieku, tostarp lai saņemtu neatliekamu ārstniecisko palīdzību, un persona, kas šādu personu pavada;

               h)

               starptautisku sporta pasākumu dalībnieki un personas, kas tos profesionālā statusā pavada;

               i)

               personas, kas piedalās zinātnes, kultūras un mākslas pasākumos, tostarp universitāšu un citās apmaiņas programmās;

               j)

               sadraudzības pilsētu rīkoto oficiālo apmaiņas programmu dalībnieki;

               k)

               personas, kas politiski represētas komunistu režīma laikā;

               l)

               pensionāri;

               m)

               pilsoniskās sabiedrības organizāciju pārstāvji, kuru ceļojuma mērķis ir apmeklēt sanāksmes, seminārus vai piedalīties apmaiņas programmās vai izglītojošos kursos;

               n)

               žurnālisti;

               o)

               Albānijas Republikā reģistrēto reliģisko kopienu pārstāvji;

               p)

               autovadītāji, kas veic kravu un pasažieru starptautiskos pārvadājumus uz dalībvalstu teritorijām ar transportlīdzekļiem, kas reģistrēti Albānijas Republikā;

               q)

               apkalpju locekļi starptautiskajos vilcienos, refrižeratoros un lokomotīvēs, kas dodas uz dalībvalstu teritorijām;

               r)

               profesiju pārstāvji, kas piedalās starptautiskās izstādēs, konferencēs, simpozijos, semināros vai citos līdzīgos pasākumus, kas norisinās dalībvalstu teritorijā.

         7. pants
   Vīzu pieteikumu izskatīšanas procedūru ilgums
   1.   Dalībvalstu diplomātiskās pārstāvniecības un konsulārie dienesti lēmumu par vīzas pieteikumu pieņem 10 kalendārajās dienās no pieteikuma un vīzas izsniegšanai nepieciešamo dokumentu saņemšanas.
   2.   Atsevišķos gadījumos termiņu, kas vajadzīgs lēmuma pieņemšanai par vīzas pieteikumu, var pagarināt līdz 30 kalendārajām dienām, jo īpaši ja nepieciešama pieteikuma padziļināta pārbaude.
   3.   Steidzamos gadījumos lēmuma pieņemšanas termiņu var samazināt līdz 3 darbadienām vai mazāk.
   8. pants
   Izceļošana dokumentu nozaudēšanas vai zādzības gadījumā
   Eiropas Savienības un Albānijas Republikas pilsoņi, kuri ir nozaudējuši savus personu apliecinošos dokumentus vai kuriem šie dokumenti ir nozagti, uzturoties Albānijas Republikas vai dalībvalstu teritorijā, var bez vīzas vai citas atļaujas šo teritoriju atstāt ar dalībvalsts vai Albānijas Republikas diplomātiskās pārstāvniecības vai konsulārā dienesta izdotiem derīgiem personu apliecinošiem dokumentiem, kas dod tiesības šķērsot robežu.
   9. pants
   Vīzas pagarināšana ārkārtas apstākļos
   Albānijas Republikas pilsoņiem, kuriem force majeure iemeslu dēļ nav iespējams atstāt dalībvalstu teritoriju līdz vīzā norādītajam laikam, vīzas termiņu saskaņā ar uzņēmējvalsts tiesību aktos noteiktajām prasībām bez maksas pagarina uz laiku, kas vajadzīgs, lai atgrieztos savā uzturēšanās valstī.
   10. pants
   Diplomātiskās pases
   1.   Albānijas Republikas pilsoņi, kas ir derīgu diplomātisko pasu turētāji, drīkst ieceļot, izceļot vai tranzītā šķērsot dalībvalstu teritorijas bez vīzas.
   2.   Šā panta 1. punktā minētās personas drīkst uzturēties dalībvalstu teritorijās ne ilgāk kā 90 dienas 180 dienu laikposmā.
   11. pants
   Vīzu teritoriālais derīgums
   Ievērojot dalībvalstu normatīvos aktus par valsts drošību un ievērojot ES noteikumus par vīzām ar ierobežotu teritoriālo derīgumu, Albānijas Republikas pilsoņiem ir tādas pašas tiesības ceļot pa dalībvalstu teritoriju kā Eiropas Savienības pilsoņiem.
   12. pants
   Apvienotā komiteja nolīguma pārvaldībai
   1.   Puses izveido Apvienoto ekspertu komiteju (turpmāk – “Komiteja”), kuras sastāvā ir Eiropas Kopienas un Albānijas Republikas pārstāvji. Kopienu pārstāv Eiropas Kopienu Komisija, kurai palīdz dalībvalstu eksperti.
   2.   Komitejai jo īpaši ir šādi uzdevumi:

               a)

               uzraudzīt šā nolīguma īstenošanu;

               b)

               ierosināt šā nolīguma grozījumus vai papildinājumus;

               c)

               risināt domstarpības, kas radušās sakarā ar šā nolīguma noteikumu piemērošanu vai interpretāciju.

         3.   Komiteja sanāk pēc vajadzības, ja to pieprasa viena no Pusēm, un vismaz vienu reizi gadā.
   4.   Komiteja pieņem savu reglamentu.
   13. pants
   Šā nolīguma saistība ar divpusējiem nolīgumiem starp dalībvalstīm un Albānijas Republiku
   1.   Stājoties spēkā, šis nolīgums prevalē pār noteikumiem jebkuros divpusējos vai daudzpusējos nolīgumos vai vienošanās, kas noslēgtas starp atsevišķām dalībvalstīm un Albānijas Republiku, ciktāl minētie nolīgumi vai vienošanās attiecas uz šajā nolīgumā reglamentētiem jautājumiem.
   2.   Divpusējus nolīgumus vai vienošanās, kas starp atsevišķām dalībvalstīm un Albānijas Republiku parakstīti pirms 2007. gada 1. janvāra un paredz dienesta pasu turētāju atbrīvošanu no vīzu prasības, turpina piemērot 5 gadus no šā nolīguma stāšanās spēkā, neskarot attiecīgo dalībvalstu vai Albānijas Republikas tiesības minēto 5 gadu laikā denonsēt minētos divpusējos nolīgumus vai apturēt to piemērošanu.
   14. pants
   Nobeiguma noteikumi
   1.   Puses šo nolīgumu ratificē vai apstiprina saskaņā ar savām attiecīgajām procedūrām, un tas stājas spēkā otrā mēneša pirmajā dienā pēc dienas, kad Puses viena otrai ir paziņojušas par iepriekšminēto procedūru pabeigšanu.
   2.   Nolīgums ir noslēgts uz nenoteiktu laiku, ja vien tas netiek izbeigts saskaņā ar šā panta 5. punktu.
   3.   Šo nolīgumu var grozīt ar Pušu rakstisku vienošanos. Grozījumi stājas spēkā pēc tam, kad Puses ir viena otrai paziņojušas par šim nolūkam vajadzīgo iekšējo procedūru pabeigšanu.
   4.   Jebkura no Pusēm šo nolīgumu var pilnīgi vai daļēji apturēt sabiedriskās kārtības, valsts drošības aizsardzības vai sabiedrības veselības aizsardzības apsvērumu dēļ. Lēmumu par apturēšanu paziņo otrai Pusei ne vēlāk kā 48 stundas pirms tās stāšanās spēkā. Puse, kas apturējusi šā nolīguma piemērošanu, nekavējoties informē otru Pusi, tiklīdz apturēšanas iemesli vairs nav spēkā.
   5.   Jebkura no Pusēm var izbeigt šo nolīgumu, par to rakstiski paziņojot otrai Pusei. Šis nolīgums zaudē spēku 90 dienas pēc šāda paziņojuma dienas.

      Nolīgums ir sagatavots divi tūkstoši septītā gada septembra astoņpadsmitajā datumā divos eksemplāros visās Līgumslēdzēju pušu oficiālajās valodās, un visi teksti ir vienlīdz autentiski.

         За Европейската общност
         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         Az Európai Közösség részéről
         Għall-Komunitá Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Pentru Comunitatea Europeană
         Za Európske spoločenstvo
         Za Evropsko skupnost
         Euroopan yhteisön puolesta
         För Europeiska gemenskapen
         Za Evropsku zajednicu
         За Европску заједнитгу
         Për Kommunitetin Europian

         За Република Албания
         Por la República de Albania
         Za Albánskou republiku
         For Republikken Albanien
         Für die Republik Albanien
         Albaania Vabariigi nimel
         Για τη Δημοκρατiα της Αλβανίας
         For the Republic of Albania
         Pour la République d'Albanie
         Per la Repubblica d'Albania
         Albānijas Republikas vārdā
         Albanijos Respublikos vardu
         az Albán Köztársaság részéről
         Għar-Repubblika ta' l-Albanija
         Voor de Republiek Albanië
         W imieniu Republiki Albanii
         Pela República da Albānia
         Pentru Republica Albânia
         Za Albánsku republiku
         Za Republiko Albanijo
         Albanian tasavallan puolesta
         För Republiken Albanien
         Për Republikën e Shqipërisë

   PIELIKUMS
   NOLĪGUMA PROTOKOLS PAR DALĪBVALSTĪM, KAS PILNĪBĀ NEPIEMĒRO ŠENGENAS ACQUIS

   Dalībvalstis, kurām Šengenas acquis ir saistošs, bet kuras vēl neizsniedz Šengenas vīzas, jo šajā jautājumā gaida attiecīgo Padomes lēmumu, izsniedz attiecīgās valsts vīzas, kuras ir derīgas tikai attiecīgās valsts teritorijā.
   Šīs dalībvalstis var saskaņā ar Eiropas Parlamenta un Padomes 2006. gada 14. jūnija Lēmumu Nr. 895/2006/EK vienpusēji atzīt Šengenas vīzas un uzturēšanās atļaujas tranzītam caur savu teritoriju.
   Ņemot vērā, ka Eiropas Parlamenta un Padomes 2006. gada 14. jūnija Lēmums Nr. 895/2006/EK neattiecas uz Rumāniju un Bulgāriju, Eiropas Komisija iesniegs priekšlikumu ar līdzīgiem noteikumiem, lai minētās valstis varētu tranzītam caur savu teritoriju vienpusēji atzīt Šengenas vīzas un uzturēšanās atļaujas un citus līdzīgus dokumentus, ko izsniegušas citas dalībvalstis, kuras vēl nav pilnībā iekļāvušās Šengenas zonā.
   KOPĪGĀ DEKLARĀCIJA PAR DĀNIJU
   Puses ņem vērā, ka šis nolīgums neattiecas uz Dānijas Karalistes diplomātisko pārstāvniecību un konsulāro dienestu vīzu izsniegšanas procedūrām.
   Šādos apstākļos ir vēlams, ka Dānijas un Albānijas Republikas iestādes nekavējoties noslēdz divpusēju nolīgumu par īstermiņa vīzu izsniegšanas atvieglināšanu ar līdzīgiem noteikumiem, kādi ir nolīgumā starp Eiropas Kopienu un Albānijas Republiku.
   KOPĪGĀ DEKLARĀCIJA ATTIECĪBĀ UZ APVIENOTO KARALISTI UN ĪRIJU
   Puses ņem vērā, ka šo nolīgumu nepiemēro Apvienotās Karalistes un Īrijas teritorijās.
   Šādos apstākļos ir vēlams, ka Apvienotās Karalistes, Īrijas un Albānijas Republikas iestādes noslēdz divpusējus nolīgumus par vīzu izsniegšanas atvieglināšanu.
   KOPĪGĀ DEKLARĀCIJA PAR ĪSLANDI UN NORVĒĢIJU
   Puses ņem vērā ciešās attiecības starp Eiropas Kopienu un Īslandi un Norvēģiju, jo īpaši atbilstīgi 1999. gada 18. maija Nolīgumam par minēto valstu iesaistīšanos Šengenas acquis īstenošanā, piemērošanā un attīstībā.
   Šādos apstākļos ir vēlams, ka Norvēģijas, Īslandes un Albānijas Republikas iestādes nekavējoties noslēdz divpusējus nolīgumus par īstermiņa vīzu izsniegšanas atvieglināšanu ar līdzīgiem noteikumiem, kādi ir nolīgumā starp Eiropas Kopienu un Albānijas Republiku.
   KOPĪGĀ DEKLARĀCIJA PAR ŠVEICES KONFEDERĀCIJU UN LIHTENŠTEINU
   (ja nepieciešama)
   Ja Nolīgums starp ES, EK un Šveices Konfederāciju par Šveices Konfederācijas iesaistīšanu Šengenas acquis īstenošanā, piemērošanā un pilnveidošanā un minētā nolīguma Protokols par Lihtenšteinu ir stājies spēkā, pirms pabeigtas sarunas ar Albānijas Republiku, pievienos arī līdzīgu deklarāciju par Šveici un Lihtenšteinu.
   EIROPAS KOPIENAS DEKLARĀCIJA PAR VĪZAS PIEPRASĪTĀJU PIEKĻUVI INFORMĀCIJAI UN INFORMĀCIJAS SASKAŅOŠANU ATTIECĪBĀ UZ ĪSTERMIŅA VĪZU IZSNIEGŠANAS PROCEDŪRĀM UN DOKUMENTIEM, KAS IESNIEDZAMI, PIEPRASOT ĪSTERMIŅA VĪZU
   Atzīstot to, cik svarīga vīzas pieprasītājiem ir pārskatāmība, Eiropas Kopiena norāda, ka 2006. gada 19. jūlijā Eiropas Komisija ir pieņēmusi likumdošanas priekšlikumu pārstrādāt Kopīgo konsulāro instrukciju diplomātiskajām pārstāvniecībām un konsulārajiem dienestiem par vīzām, kas reglamentē jautājumu par vīzas pieprasītāju piekļuvi dalībvalstu diplomātiskajām pārstāvniecībām un konsulārajiem dienestiem.
   Attiecībā uz informāciju, kas ir jāsniedz vīzas pieprasītājiem, Eiropas Kopiena uzskata, ka ir jāveic attiecīgi pasākumi:

               —

               vispārīgi ir jāizveido vīzas pieprasītājiem pamatinformācijas kopsavilkums par procedūrām un nosacījumiem, kas jāievēro, pieprasot vīzu, un par izdoto vīzu derīgumu,

               —

               Eiropas Kopiena sastādīs minimālo prasību sarakstu, lai nodrošinātu, ka vīzas pieprasītāji no Albānijas Republikas saņem vienotu un saskaņotu pamatinformāciju un ka tiem tiek prasīts iesniegt vienus un tos pašus pavaddokumentus.

         Iepriekšminētā informācija, tostarp vietējās konsulārās sadarbības ietvaros dalībvalstu akreditēto ceļojumu aģentūru un ceļojumu rīkotāju saraksti, ir plaši jāpaziņo atklātībai (konsulātu ziņojumu dēļi, brošūras, tīmekļa vietnes u. tml.).
   Dalībvalstu diplomātiskās pārstāvniecības un konsulārie dienesti sniedz informāciju par īstermiņa vīzu izsniegšanas atvieglojumiem saskaņā ar Šengenas acquis katrā atsevišķā gadījumā un jo īpaši attiecībā uz bona fide vīzas pieprasītājiem.
   EIROPAS KOPIENAS DEKLARĀCIJA PAR VĪZAS PRASĪBAS PĀRSKATĪŠANU DIENESTA PASU TURĒTĀJIEM
   Ņemot vērā, ka dienesta pasu turētāju atbrīvošana no vīzu prasības, kas paredzēta pirms 2007. gada 1. janvāra noslēgtajos divpusējos nolīgumos starp atsevišķām dalībvalstīm un Albānijas Republiku, paliek spēkā un ir piemērojama tikai 5 gadus pēc šā nolīguma stāšanās spēkā, neskarot attiecīgo dalībvalstu vai Albānijas Republikas tiesības minēto 5 gadu laikā denonsēt šos divpusējos nolīgumus vai apturēt to piemērošanu, Eiropas Komisija vēlākais 4 gadus pēc šā nolīguma stāšanās spēkā atkārtoti novērtēs dienesta pasu turētāju situāciju, lai saskaņā ar 14. panta 3. punktā paredzēto procedūru pieņemtu iespējamos šā nolīguma grozījumus.
   EIROPAS KOPIENAS DELARĀCIJA PAR ATVIEGLOJUMIEM ĢIMENES LOCEKĻIEM UN BONA FIDE VĪZAS PIETEIKUMA IESNIEDZĒJIEM
   Eiropas Kopiena ņem vērā Albānijas Republikas ieteikumu paplašināt ģimenes locekļu, kuriem ir tiesības izmantot vīzu atvieglotās izsniegšanas priekšrocības, definīciju, kā arī to, cik lielu nozīmi Albānijas Republika piešķir šīs kategorijas personu pārvietošanās vienkāršošanai.
   Lai atvieglotu pārvietošanos paplašinātam personu lokam, kas ģimenes saitēm saistītas ar Albānijas pilsoņiem, kuri likumīgi uzturas dalībvalstu teritorijās (jo īpaši brāļiem, māsām un viņu bērniem), Eiropas Kopiena aicina dalībvalstu konsulārās iestādes pilnībā izmantot “acquis communautaire” paredzētās iespējas atvieglot vīzas izsniegšanu minētās kategorijas personām, tostarp vīzas pieteikuma iesniedzējiem pieprasīto dokumentāro pierādījumu vienkāršošanu, atbrīvošanu no pieteikuma izskatīšanas maksas un, atbilstošos gadījumos, daudzkārtējas ieceļošanas vīzas izsniegšanu.
   Turklāt Eiropas Kopiena aicina dalībvalstu konsulārās iestādes pilnībā izmantot visas iespējas, lai atvieglotu vīzas izsniegšanu bona fide vīzas pieprasījuma iesniedzējiem.


title: Padomes Lēmums (ES) 2016/833 (2016. gada 17. maijs) par nostāju, kas Eiropas Savienības vārdā ir jāieņem ar Starptautisko dzelzceļa pārvadājumu starpvaldību organizācijas (OTIF) izveidotās Ekspertu komitejas bīstamo kravu pārvadājumiem 54. sanāksmē attiecībā uz dažiem grozījumiem Konvencijas par starptautiskajiem dzelzceļa pārvadājumiem C papildinājumā

text:
               27.5.2016

               LV

               Eiropas Savienības Oficiālais Vēstnesis

               L 140/12

         PADOMES LĒMUMS (ES) 2016/833
   (2016. gada 17. maijs)
   par nostāju, kas Eiropas Savienības vārdā ir jāieņem ar Starptautisko dzelzceļa pārvadājumu starpvaldību organizācijas (OTIF) izveidotās Ekspertu komitejas bīstamo kravu pārvadājumiem 54. sanāksmē attiecībā uz dažiem grozījumiem Konvencijas par starptautiskajiem dzelzceļa pārvadājumiem C papildinājumā
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 91. pantu saistībā ar 218. panta 9. punktu,
   ņemot vērā Eiropas Komisijas priekšlikumu,
   tā kā:

               (1)

               Saskaņā ar Padomes Lēmumu 2013/103/ES (1) Savienība pievienojās 1980. gada 9. maija Konvencijai par starptautiskajiem dzelzceļa pārvadājumiem, kas grozīta ar 1999. gada 3. jūnija Viļņas protokolu (“COTIF konvencija”).

               (2)

               Visas dalībvalstis, izņemot Kipru un Maltu, ir COTIF konvencijas līgumslēdzējas puses un piemēro to.

               (3)

               Eiropas Parlamenta un Padomes Direktīvā 2008/68/EK (2) izklāstītas prasības bīstamo kravu pārvadājumiem pa autoceļiem, pa dzelzceļu un pa iekšējiem ūdensceļiem dalībvalstu teritorijā vai starp dalībvalstīm. Tas darīts, inter alia, atsaucoties uz Noteikumiem par bīstamo kravu starptautiskajiem dzelzceļa pārvadājumiem, kas noteikti COTIF konvencijas C papildinājumā (“RID”). Turklāt Direktīvas 2008/68/EK 4. punktā paredzēts, ka bīstamo kravu pārvadājumus starp dalībvalstīm un trešām valstīm atļauj, ja ir ievērotas RID prasības, ja vien pielikumos nav norādīts citādi.

               (4)

               Paredzams, ka saskaņā ar COTIF konvencijas 13. panta 1. punkta d) apakšpunktu izveidotā Ekspertu komiteja bīstamo kravu pārvadājumiem (“RID ekspertu komiteja”) 54. sanāksmē, kurai jānotiek 2016. gada 25. maijā, lems par konkrētiem RID grozījumiem. Minēto grozījumu, kas attiecas uz tehniskajiem standartiem un vienveida tehniskajiem noteikumiem, mērķis ir nodrošināt drošus un efektīvus bīstamo kravu pārvadājumus, vienlaicīgi ņemot vērā zinātnes un tehnikas attīstību nozarē, kā arī tādu jaunu vielu un priekšmetu izstrādi, kas rada apdraudējumu minēto preču pārvadāšanas laikā.

               (5)

               Ar Direktīvu 2008/68/EK izveidotā Bīstamo kravu pārvadājumu komiteja ir veikusi sākotnējās apspriedes par ierosinātajiem grozījumiem.

               (6)

               Visi ierosinātie grozījumi ir pamatoti un noderīgi, tādēļ Savienībai tie būtu jāatbalsta.

               (7)

               Tādēļ Savienības nostājas RID ekspertu komitejas 54. sanāksmē pamatā vajadzētu būt šā lēmuma pielikumam,

         IR PIEŅĒMUSI ŠO LĒMUMU.
   1. pants
   1.   Nostāja, kas Eiropas Savienības vārdā ir jāieņem RID ekspertu komitejas 54. sanāksmē saskaņā ar COTIF konvenciju, atbilst šā lēmuma pielikumam.
   2.   Savienības pārstāvji RID ekspertu komitejā var vienoties par nelieliem grozījumiem šā lēmuma pielikumā minētajos dokumentos bez jauna Padomes lēmuma.
   2. pants

      RID ekspertu komitejas lēmumus pēc to pieņemšanas publicē Eiropas Savienības Oficiālajā Vēstnesī, norādot to spēkā stāšanās dienu.
   3. pants
   Šis lēmums stājas spēkā tā pieņemšanas dienā.

      Briselē, 2016. gada 17. maijā

            Padomes vārdā –

            priekšsēdētājs

         M.H.P. VAN DAM

      (1)  Padomes 2011. gada 16. jūnija Lēmums 2013/103/ES par to, lai noslēgtu Nolīgumu starp Eiropas Savienību un Starptautisko Dzelzceļa pārvadājumu starpvaldību organizāciju par Eiropas Savienības pievienošanos 1980. gada 9. maija Konvencijai par starptautiskajiem dzelzceļa pārvadājumiem (COTIF), kas grozīta ar 1999. gada 3. jūnija Viļņas protokolu (OV L 51, 23.2.2013., 1. lpp.).

      (2)  Eiropas Parlamenta un Padomes 2008. gada 24. septembra Direktīva 2008/68/EK par bīstamo kravu iekšzemes pārvadājumiem (OV L 260, 30.9.2008., 13. lpp.).

      PIELIKUMS

                  Priekšlikums

                  Atsauces dokuments

                  Temats

                  Piezīmes

                  Savienības nostāja

                  1.

                  OTIF/RID/CE/GTP/2015/2
                  OTIF/RID/CE/GTP/INF.14
                  OTIF/RID/CE/GTP/INF.15

                  Par tehnisko apkopi atbildīgo struktūru (TAAS) pienākumu iekļaušana RID

                  Tehniskā vienprātība OTIF pastāvīgajā darba grupā pieņemt grozīto tekstu

                  Atbalstīt pastāvīgās darba grupas pārskatīto grozījumu

                  2.

                  OTIF/RID/CE/GTP/2015/3

                  Īpašā noteikuma TU 16 grozījums ADR/RID/ADN 4.3. nodaļā

                  Tehniskā vienprātība OTIF pastāvīgajā darba grupā

                  Atbalstīt pastāvīgās darba grupas pārskatīto grozījumu

                  3.

                  OTIF/RID/CE/GTP/2015/5

                  Pārvadātāja pienākums informēt vilciena vadītāju par bīstamās kravas novietojumu vilcienā

                  Tehniskā vienprātība OTIF pastāvīgajā darba grupā

                  Atbalstīt pastāvīgās darba grupas pārskatīto grozījumu

                  4.

                  OTIF/RID/CE/GTP/2015/6

                  Elastīgi nefasētu produktu konteineri

                  Tehniskā vienprātība OTIF pastāvīgajā darba grupā

                  Atbalstīt tekstu par elastīgiem nefasētu produktu konteineriem OTIF/RID/CE/GTP/2015/12

                  5.

                  OTIF/RID/CE/GTP/2015/7

                  “Pilnas slodzes”/“vagona krava” definīcijas

                  Tehniskā vienprātība OTIF pastāvīgajā darba grupā

                  Atbalstīt grozījumus

                  6.

                  OTIF/RID/CE/GTP/2015/12
                  OTIF/RID/CE/GTP/2015/INF.2
                  OTIF/RID/CE/GTP/2015/INF.3

                  Dažādi konsolidēti grozījumi, par kuriem vienojusies pastāvīgā darba grupa

                  Tehniskā vienprātība OTIF pastāvīgajā darba grupā

                  Atbalstīt grozījumus

                  7.

                  Tas pats

                  Grozījumi, kurus pastāvīgajai darba grupai jāturpina izvērtēt

                  —

                  —

                  8.

                  Tas pats

                  Tie, par kuriem nepieciešams kopējs ANO/EEK–OTIF apvienotās sanāksmes viedoklis

                  Jāsekmē efektīvi multimodālie pārvadājumi

                  Atbalstīt apvienotajā sanāksmē ieteiktos grozījumus

                  9.

                  OTIF/RID/CE/GTP/2015/14

                  Paziņojumi par atgadījumiem ar bīstamām kravām saskaņā ar RID 1.8.5.; Hamburg-Billwerder, 2013. gada 3. jūlijs

                  Tehniskā vienprātība OTIF pastāvīgajā darba grupā

                  Atbalstīt pastāvīgās darba grupas pārskatīto grozījumu

                  10.

                  OTIF/RID/CE/GTP/2015/INF.4

                  Drošības attālums autotransporta līdzekļiem

                  Tehniskā vienprātība OTIF pastāvīgajā darba grupā

                  Atbalstīt grozījumus